text:
Inama y’inteko rusange y’akarere ka Rulindo yateranye yiga ku ngingo zitandukanye.
Kuri uyu wa kane tariki ya 4/4/2013,inama y’inteko rusange y’akarere ka Rulindo yateranye mu murenge wa Bushoki.
Muri iyi nama yari yateranije abayobozi mu nzego zitandukanye zikorera muri aka karere,hakaba higiwemo ibintu byinshi by’ingenzi, cyane cyane birebana n’iterambere ry’akarere hamwe n’igihugu muri rusange.
Muri iyi nama kandi umuyobozi w’akarere ka Rulindo,Kangwagye Justus,ari nawe wari uyiyoboye,akaba yaboneyeho no kugeza ku bayobozi batandukanye muri aka karere ,imyanzuro yavuye mu mwiherero w’abayobozi bakuru b’igihugu,wabaye ku nshuro ya cumi.
umwiherero  nyakubahwa prezida wa Republika yagiranye n’abayobozi b’igihugu batandukanye.
Nyuma yo kubagezaho ibyagezweho mu mwiherero,umuyobozi w’akarere ka Rulindo,akaba yanenze cyane abayobozi bo mu nzego z’ibanze badakora neza,ngo bese imihigo baba bahize ,ngo akaba ari nabyo bituma iterambere ry’akarere ritagerwaho ku buryo bwihuse.
Aha umuyobozi akaba yabwiye abayobozi ko bagomba gukora kugira ngo igihugu cyabo kive mu bihugu bikennye,kijye mu bihugu biri mu nzira nziza y’iterambere, kikava ku 8 n’igice kikagera kuri 11, n’igice.
Yagize atiâ€abayobozi nimwe mugomba gukora kugira ngo igihugu cyacu kive ku rugero kiriho kijye imbere,tumenya kuzigama,tubikangurira abatirage kandi tubereka inzira nyayo yabageza ku iterambere rirambye. guharanira ko umuturage ava hasi ajya hejuru.â€
Muri iyi nama umuyobozi w’akarere akaba yanenze abayobozi b’utugari hamwe n’ab’imirenge, bagifite ingo zitagira ubwiherero, ingo zidacana kuri Rondereza,kimwe n’umubare mucye wa Biogazi ukigaragara  mu ngo.
Muri iyi nama abayobozi bakaba batanze ibitekerezo bitandukanye,banagaragaza inzitizi n’imbogamizi nyinshi zituma ibyo bakora bituma batagera ku byo baba biyemeje .
Zimwe muri izo nzitizi bavuze ngo  ni nko kuba ikibazo cy’imiturire kitarabasha kugerwaho neza ,kubera ko abaturage batunvikana neza ku birebana no kugurana ubutaka mu masite yateganijwe kubakwamo imidugudu n’ibindi byinshi.
Iyi nama ikaba yahumuje buri muyobozi wese wayijemo afashe ingamba nziza , zo kwikosora no kurushaho gukora cyane ,kugira ngo igihugu kirusheho kugira umuvuduko mu iterambere.
Â


c: text/html

text:
6 GICURASI 2016
LETA ZUNZE UBUMWE ZA AMERIKA
Abahamya ba Yehova bashyize bagurisha inyubako bari bamaranye igihe iri i Brooklyn Heights
NEW YORK—Kuwa kabiri tariki ya 26 Mata 2016, Abahamya ba Yehova basinye amasezerano yo kugurisha inyubako bari bafite, iri ku muhanda wa 124 Columbia Heights i Brooklyn, muri leta ya New York. Iyo nyubako iriho ikirango cya watchtower kiri ku gisenge, iri mu kibanza gifite ubuso bwa metero kare 14.121, kiri mu gace kazwi mu mateka abantu bakunda gutembereramo, kari i Brooklyn Heights. Iyo nyubako yashyizwe ku rutonde rw’inyubako zitagomba gusenywa mu kwezi k’Ukuboza 2015, nuko nyuma yo kuyishyira ku isoko, yegukanwa n’umwe mu bapiganwaga.
Iyo nyubako ubundi yahoze ari iy’umuntu uzwi cyane witwa Henry Ward Beecher, warwanyije ubucakara kanda akaza kuba umupasiteri w’idini rya Plymouth kuva mu mwaka wa 1856 kugeza mu wa 1881. Icyo gihe iyo nzu yari ifite amagorofa ane. Ikinyamakuru The New York Times cyavuze ko iyo nzu ifite amateka kigira kiti “Perezida Lincoln ashobora kuba yarasuye Beecher muri iyi nzu, mbere gato yo gusinya amasezerano akuraho ubucakara.” Abahamya ba Yehova baguze iyo nyubako muri Gicurasi 1909 kandi bagiye bagura n’andi mazu ayikikije ku buryo, iyo nzu ubu ifite amagorofa icumi ikora ku mihanda yose iyikikije.
Umuvugizi w’Abahamya witwa Richard Devine yagize ati “tubona ko iyi nyubako ifite uruhare runini mu mateka y’umuryango wacu. Kuva mu mwaka wa 1909, abakoraga ku biro byacu bikuru ni ho bacumbikaga. Nanone kuva mu mwaka wa 1929 kugeza mu wa 1957, ni ho radiyo yacu yitwaga WBBR yakoreraga, uretse igihe cy’imyaka ine yamaze itahakorera. Iyo radiyo yacagaho disikuru n’ibindi biganiro bishingiye kuri Bibiliya.”
Nubwo ariko Abahamya bamaze imyaka isaga 100 muri karitsiye ya Brooklyn Heights, ibiro bikuru bya mbere bya Watch Tower Bible and Tract Society byashinzwe mu myaka ya 1880 i Allegheny (ubu hakaba ari mu mugi wa Pittsburgh) muri Leta ya Pennsylvania. David A. Semonian, umuvugizi w’Abahamya ukorera ku biro byabo bikuru yagize ati “mu mwaka wa 1909 byari ngombwa kwimuka tukajya mu mugi wa Brooklyn kuko byari kwihutisha umurimo dukora wo kwigisha Bibiliya ku isi hose.”
Kugurisha iyo nyubako yo ku muhanda wa 124 Colombia Heights, ni cyo cyari gisigaye muri gahunda y’Abahamya yo kwimurira ibiro byabo bikuru i Warwick, muri leta ya New York, ahari ikibanza cya hegitari 20. Semonian yongeraho ati “ubu igisigaye ni ukwimukira mu mazu yacu mashya. Twari tumaze imyaka isaga ijana i Brooklyn, ariko ubu noneho tugiye kwimukira i Warwick.”
Ushinzwe amakuru:
David A. Semonian, Ibiro Bishinzwe Amakuru, tel. +1 718 560 5000

robotstxt: allowed

filter: keep


text:
Usibye inzego za leta zisanzwe zifite mu nshingano zazo kwita ku muryango nyarwanda, abanyamadini n’amatorero bavuga ko bagiye gushyira imbaraga mu gukumira ibibazo bimwe na bimwe bigaragara mu ngo.
Ibi ni bimwe mu bikubiye mu myanzuro yafatiwe mu nama nyunguranabitekerezo ku bibazo byugarije umuryango mu Karere ka Huye, inama yateraniye muri Huye kuri uyu wa 01 Mata 2017. Ni inama yahuje ubuyobozi bw’Akarere ka Huye, abadepite ndetse n’inzego zitandukanye zirimo abanyamadini n’amatorero.
Mu kiganiro cyatanzwe na Honorable MUKAKANYAMUGENGE Jacqueline ku bibazo bigaragara mu miryango, yatangiye avuga kuri politiki nziza ziriho uhereye ku itegeko nshinga rya Repubulika y’ U Rwanda. Yagaragaje ko abanyarwanda bakwiye guhera kuri ayo mategeko bakishakamo ibisubizo by’ ibibazo byabyo.
Yagaragaje ko Itegeko Nshinga ryashyizeho amategeko n’ amahame byo kurengera umuryango by’ umwihariko umwana mu ngingo ya 18 akarengerwa mu muryango aho avuka kugira ngo agire indangagaciro zituma azagirira umumaro igihugu cye. Avuga ko umwana mbere mbere yo kurengerwa na Leta n’ abaturanyi agomba kubanza akarengerwa n’ umuryango.
Muri iki kiganiro, depite Mukakanyamugenge yagaragaje ko amategeko yagombaga kujyaho yaragiyeho, igisigaye ari ukureba icyakorwa kugirango umuryango ube utekanye.
Iyi nama nyunguranabitekerezo yasojwe hafatwa imyanzuro irebana n’ibyo amadini yarushaho gukomeza gufatanya na leta , mu rwego rwo gukomeza gusigasira umuryango. Abari mu nama bishimiye imyanzuro yafashwe, kandi bagaragaza ko bazayishyira mu bikorwa.


text:
Umwana w’umuhungu witwa Keelan Groves w’imyaka 15 y’amavuko ukomoka mu mugi wa Fleetwood mu gihugu cy’u Bwongereza yasanzwe mu cyumba cye yiyahuye bitewe n’amategeko yari yarahawe n’ababyeyi be yo kubuzwa gukoresha Telefoni mu masaha ya nijoro bikamubabaza.
Uyu mwana wavuzaga ingoma mu gace k’iwabo mu Bwongereza, yazabiranyijwe n’uburakari ubwo ababyeyi be bamubwiraga ko agomba kubaha Telefoni mbere yo kuryama bakayimushyiriramo umuriro mu rwego rwo kumurinda kurangara nijoro ntasinzire nyamara we ahitamo kwimanika mu cyumba cye.
Papa w’uyu mwana yatangaje ko we na murumuna we bari bamaze imyaka 2 bubahiriza aya mabwiriza bari barabashyiriyeho yo kubasigira Telefoni mu gihe bagiye kuryama gusa uyu Groves yatangiye kuyica ndetse akagera saa yine z’ijoro agikoresha Telefoni bikaba ngombwa ko bamwibutsa byatumye ahitamo kwiyahura.
- Keelan Groves wahisemo kwiyambura ubuzima ngo kuko ababyei be bamubujije kujya akoresha Telefoni nijoro
Uyu mwana yimanitse mu Cyumweru gishize nyuma y’aho mama we yamusabye Telefoni ubwo yari agiye kuryama akamubeshya ko yayisize ku ishuri bikarangira yemeye ko yamubeshye ndetse akamusaba imbabazi nkuko Daily Mail yanditse iyi nkuru ibitangaza.
Daniel MUKESHIMANA@Umubavu.com


text:
Ibimenyetso bizakwereka ko uwo mu kundana agukunda by’ ukuri
Yanditswe na Imanishimwe Dieudonne March 30, 2017
Igihe cyo kurambagaizanya cg mu mara murukundo ni igihe cyiza abakundana baba bishimye ariko gisaba gushishoza. Icyo gihe gisaba gushoshoza kuko arirwo rufunguzo rwo kugira urugo rwiza cyangwa se urugo […]
Igihe cyo kurambagaizanya cg mu mara murukundo ni igihe cyiza abakundana baba bishimye ariko gisaba gushishoza. Icyo gihe gisaba gushoshoza kuko arirwo rufunguzo rwo kugira urugo rwiza cyangwa se urugo rubi cyane ko biba ari ubuzima bw’ibihe byose uteganya kwinjiramo.
Nyamara bamwe usanga baba bishushyanya ukaba utanapfa kumenya ko uwo mukundana akuryarya. Nubwo utabashaka gusoma mu mutima w’umuntu ngo umenye icyo atecyereza, hari bimwe wagenderaho bikakwereka ko uwo murambagizanya agukunda by’ukuri.
Yemera amateka yawe mabi : Umuntu ugukunda nyabyo uzasanga hari n’mateka yawe mabi azi ariko Agakomeza akagukund akuko abona ko wahindutse. Umuntu iyo agukunda aba aziko ubuzima bw’umuntu bugizwe n’ibyiza ndetse n’ibibi yakoze. Ameteka y’umuntu mabi aturuka ku byo umuntu ubwe yakoze cyangwa se yisanzemo. Aho byaturuka hose , ugukund anyabyo azabashak kubyakira akomeza agukunde.
Ntajya akugereranya n’abandi : Niba umusore cyangw ase inkumi murambagizanya ikikugereranya n’abandi bantu, menya ko atagukunda bya nyabyo. Umuntu ugukund antakeneye kukugereranya n’abandi nkaho muri mu marushanwa.
Ashyira ingufu mu kubungabunga urukundo rwanyu : umuntu ugukunda by’ukuri ashyira ibngufu mu kubungabunga urukundo rwanyu. Niba uwo mukundana aterera iyo ukisanga ari wowe wenyine ushyira imbaraga mu kubagarira urukundo rwanyu, icyo gihe umenye ko hari ikibura ngo abe agukunda by’ukuri. Ahubwo ashobora kuba hari ibindi agukurikiyeho.
Agaragaza ko atewe ishema nawe : umusore cyangwa se inkumi igukund aigaragaz ako itewe ishema no kuba mukundana. Gusa na none ugomba kumenya ko abantu bose batagaragaza urukundo kimwe. Aha bisaba kumenya ururimo umukunzi wawe akoresha mu kwerekana ko atewe ishema no kuba mukundana. Niba wowe wumva ko uzagaragaz ako uterwa ishema nawe umwandikah amagambo meza aherekejwe n’ifoto ye ku mbunga nkoranyambaga, ntugatekereze ko umukunzi wawe nawe aribwo buryo azakoresha. Ashobora kugutegurira umunsi mukuru w’amavuko, kukwerekana mu babyeyi, n’ibindi.
Agira uruhare mu kubyutsa urukundo rwanyu igihe hajemo agatotsi : Abakundana ntibashobora kubana batanyuze mu bihe nk’ibyo. Ariko iyo umwe mu bakundna ariwe ufata iya mbere mu kongera kubyutsa urukundo kabone nubwo ariwe wakoze amakos ayatumye mushwana. Icyo gihe aba atagukunda by’ukuri.
Mu bihe byo kurambagizanya abakundana basabwa gushishoza bakamenya ko ibyo bihe biba bisaba gushishoza ukarenga amaso y’urukundo ukamenya ko uwo wita ko mukundana agukunda koko.
src: agasaro.com


text:
Inkuru dukesha celebtricity .com ivuga ko iyo nzoka ifite ibiro bikabakaba 400, ikaba ifite metero 10 z’uburebere ndetse n’ubugari bwayo (diameter) bukaba bungana na metero imwe.
Yanditswe na Lucky van Rukndo/Muhabura.rw
Inkuru dukesha celebtricity .com ivuga ko iyo nzoka ifite ibiro bikabakaba 400, ikaba ifite metero 10 z’uburebere ndetse n’ubugari bwayo (diameter) bukaba bungana na metero imwe.
Yanditswe na Lucky van Rukndo/Muhabura.rw
Biriya bintu wanditse ntibibyara ibiro 400,
Bibyara ubundi buremere bwagera no kumatoni koko bishobora gutanga Metero Cube 10 z’umubyimba wayo!


text:
Umusore wo ku Kicukiro yarohamye mu Kivu yitaba Imana
Umusore w’imyaka 26 wo mu Murenge wa Masaka mu Karere ka Kicukiro yarohamye mu ikiyaga cya kivu ahita yitaba Imana.
Iyo mpanuka yabaye ahagana asaa cyenda z’umugoroba ku wa 05 Kamena 2016, ubwo uyu musore witwa Uwimana Africa yari ari koga hamwe na bagenzibe umunani hanyuma akaza kurohama.
Umunyamabanga Nshingwabikorwa w’Umurenge wa Kamembe, Gervais Ntivuguruzwa, avuga ko abari kumwe na nyakwigendera bagerageje kumufasha kugira ngo barebe ko bamurokora ariko ntibikunde.
Yagize ati “Yari agiye koga ari kumwe n’abandi basore bagenzi be umunani ariko we atabizi kuko yakoreshaga akajerekani, noneho kaza kumucika bagenzibe bagerageza kumutabara ariko biranga.”
Umurambo wa nyakwigendera ukimara kuboneka wahise ujyanwa mu Bitaro bya Gihundwe gukorerwa isuzuma ngo hemezwe icyamwishe.
Nyakwigendera Uwimana yari yaraje mu kazi aho yakoraga muri Company y’ubwubatsi ikora imirimo y’ubwubatsi mu bitaro bya Gihundwe.
Kubera ko impfu nk’izi zimaze iminsi zigaragara mu Kivu, Ubuyobozi bw’Umurenge wa Kamembe bugiye gufata ingamba zo gushyira ibyapa ku nkengero z’icyo kiyaga bibuza abaturage batazi koga kukishoramo.
Dukurikire ukanda kuri Like
Ibitekerezo ( 3 )
RIP . Musore mwiza ukuntu wahoranaga Umucyo ku maso no kumwenyura bya buri kanya. Wababaje benshi. Tuzahora tukwibuka
ndababaye cyane, duhombye urubyiruko ariko nakundi gusa imana imwakire mubayo kandi cyane cyane ndihanganishiriza umuryangowe
BIRABABAJE .Ishuri cg amahugurwa mubyo koga birakenewe .


text:
Umuntu ashobora kuvuga ijambo SHISHA ukumva wenda nibwo uryumvise bwa mbere, nyamara kuri ubu igezweho cyane cyane mu rubyiruko rukunda ibigezweho bijyanye no kwidagadura, gusohoka, kubyina, aho ukunze gusanga basangira iki kintu kitari ikinyobwa, ntikibe ikiribwa, ntikibe n’itabi.
Abenshi n’ubwo bayinywa nyamara ntibazi cyangwa bibeshya ku biyigize niyo mpamvu muri iyi nkuru dushaka kugusobanurira ibiyerekeyeho ndetse n’ingaruka zayo ku buzima bwawe.
SHISHA ni iki?
Nk’uko tubikesha urubuga Wikipedia, SHISHA ni uruvange rw’ibintu binyuranye bitwikirwa mu gikoresho cyabugenewe, bigatanga umwotsi, ari wo umuntu akurura yifashishije umupira ucometseho bita ‘hookah’. Bimwe muri ibyo batumaguramo ni nk’ifu, ibikamba bya pome cyangwa se orbite, chocola, umuneke, ’watermelon’ n’ibindi.
Ibi bikongezwa n’ikara riba ririmo, ni uko bikarekura umwotsi, ari wo unyura muri rwa ruhombo ushyira ku munwa ugakurura. Nyamara kandi ntitwabura kuvuga ko hari n’abashobora gushyiramo itabi cyangwa ibiyobyabwenge bindi nk’urumogi.
Dore ingaruka mbi za SHISHA ku buzima bw’umuntu:
Nk’uko tubikesha urubuga quitshisha, mu nkuru bahaye umutwe ugira uti “The Effects of Smoking Shisha”, dore zimwe mu ngorane wagira niba ukunda kunywa SHISHA:
- Muri shisha harimo uburozi bwa CO (carbon monoxide): Ubushakashatsi bwagaragaje ko ubu burozi ari bwinshi kurenza ububa mu gutumura isigara. Ubu burozi ni bubi ku bihaha kuko butuma umubiri utakira umwuka mwiza wa oxygen uhagije bityo ingaruka zikaba kubura ingufu mu mubiri, no mu bwonko by’umwihariko.
- Habamo ibitera kanseri: Kunywa SHISHA byongera mu mubiri uburozi bwa nicotine, tar, CO, cobalt, plomb byose bikaba ari ibyangiza uturemangingo tukugize, bigatera kanseri.
- Yangiza ibice bitandukanye by’umubiri.:Uretse kuba umwotsi utera uburwayi, unangiza inyama zo mu nda cyane cyane umutima n’ ibihaha. Ibi nubwo bidahita bigaragara ako kanya nyamara buhoro buhoro bigenda byangirika.
- Muri shisha habamo n’itabi: Nubwo abenshi batabizi ariko haba harimo itabi. Itabi rikunze gukoreshwamo ni iryitwa Maassel, gusa kubera impumuro riba rifite ntiwatahura ko ari ryo.
- Ikara rikoreshwa ryongera ibyago byo kurwara: Kugirango uriya mwotsi uboneke, hakoreshwa ikara riba ryaka, rigatwika ibintu bikiri bibisi. Ibyo byose bituma muri wa mwotsi utumura hagendamo ibinyabutabire byinshi bibi, byose bikaba byongera ibyago byo kurwara indwara zinyuranye cyane cyane izo mu buhumekero na za kanseri.
- Ituma uba imbata yayo: Nkuko kunywa itabi bibata umuntu ku buryo kurireka biba ikibazo, ni kimwe no kuri shisha kuko uburozi bwa nicotine butera ububata buba mu itabi ni nabwo buyigize. Ubu burozi butuma habaho irekurwa rya dopamine, uyu ukaba umusemburo utuma wumva ufite akanyamuneza. Nubwo bamwe bashobora kuyisimbuza itabi, nyamara na yo itera ububata nk’ubuterwa n’itabi.
- Ku bagore batwite igira ingaruka ku mwana uri mu nda: Kuyinywa utwite bigira ingaruka ku mwana uri mu nda zo kuvuka adafite ibiro bihagije, n’ibindi bibazo binyuranye umwana ashobora kuvukana.
- SHISHA ikwirakwiza indwara zitandukanye: Kubera ko inyobwaho n’abantu benshi ku muheha umwe, yafasha mu gukwirakwiza indwara zinyuranye nk’igituntu, hepatite,infections n’izindi ndwara zinyuranye zandurira.
Ese wari uzi uko wasukura ibihaha ndetse ukanakira indwara z’ubuhumekero ukoresheje imiti myimerere?
Ni byiza kwirinda ibintu byose byangiza ubuhumekero kuko bishobora no kugutera Kanseri y’ibihaha,SHISHA n’Itabi ni bimwe mu byangiza cyane ubuhumekero. Ubu rero habonetse Imiti ikozwe mu bimera isukura imyanya y’ubuhumekero ndetse ikavura n’indwara zifata ubuhumekero (Asima,Guhumeka nabi,Sinezite,Bronchite,…..). Irizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration).Muri iyi miti twavugamo nka: Kuding Plus tea,Pine pollen tea,Cordyceps plus Capsules,Ganoderma plus Capsules,Multivitamin Capsules,…..


text:
Rusizi: Ibura rya Sima ryahagaritse imirimo y’ubwubatsi
Bamwe mu baturage bo mu karere ka Rusizi, bari mu bikorwa by’imyubako zitandukanye, abacuruzi ndetse n’abandi babayeho kubwumusaruro wa sima y’uruganda rwa CIMERWA, baravuga ko bahangayikishijwe n’ibura ryayo kuko hashize ibyumweru bitatu yarabuze.
Buguru Davide ni umwe mubamaze Iminsi mu mirimo y’ubwubatsi ariko kubera ikibazo cy’ibura rya sima ibyo yakoraga ngo byabaye ipfabusa.
Yagize ati” Abantu benshi twari dufite gahunda kubaka, isima twarayibuze n’abatangiye ama Fondasiyo imvura yarabyangije. Iyo tubajije abacuruzi nabo batubwira ko nabo bahebye batayiheruka.”
Sinzabakwira Leonard yungamo ati” Tumaze igihe hafi amezi abiri nta sima dufite. Batubwiye ko uruganda rwari rwagize ikibazo nyuma yaho batwizeza ko gikemuka vuba , ariko twarategereje amaso ahera mu kirere.”
Kurundi ruhande abaturage bavuga ko ibura rya Sima ryahungabanyije imibereho yabo kuko ariho bakuraga ikibatunga n’imiryango yabo.
Furaha Eugene ati” Aha tuhacungira akazi, umuntu iyo aguze agasima turakikorera kugira ngo tubone ikidutunga. Natwe ubu ni ugutoragura impande n’impande ingaruka ni iyi nzara dufite muri ikigihe.”
Umuyobozi w’uruganda rwa CIMERWA Bhekizitha w . Mthembu, avuga ko kubura kwa Sima byatewe na bimwe mu byuma by’uruganda byari byangiritse biba ngombwa ko babanza kubisimbuza ibindi.
Akomeza kuvuga ko bagerageje kwihutisha imirimo kuburyo akazi kari gukorwa mu mezi 5 kakozwe iminsi 26 gusa aha akaba yizeza abakiriya babo ko hagati y’ibyumweru bibiri na bitatu sima izaba yongeye kuboneka kubayifuza bose.
Yagize ati” kubera bya byumweru bibiri cyangwa bitatu twamaze turi gusana, hari ama komande menshi dukeneye gukura munzira tukaba twihaye ibyumweru bibiri cyangwa bitatu bizajya kurangira tuzineza ko isima ahantu hose yahageze.”
Gusimbuza ibi byuma by’uruganda rwa CIMERWAbyari byangiritse birangiye bitwaye asaga miliyoni 3 z’amadorali y’amerika. Cyakora ngo bizatuma umusaruro babonaga wiyongeraho 30% .
Nubwo sima yari yabaye nkeya ku isoko uru ruganda rwihanangirije abacuruzi bazamura ibiciro bya sima uko bishakiye aho rusobanura ko uzabifatirwamo azahagarikwa mu bucuruzi bwa sima.
Dukurikire ukanda kuri Like
Ibitekerezo ( 2 )
Jyewe mbona bikabije cyanee.Nabwo ari rusizi gusa mwayibuze ahubwo ni heshi mugihugu.Ariko se byibuze iyo cimerwa yaburaga kotwabonaga izindi zivuye mubindi bihugu ?byo byagenze bite?Jyewe mfite impungenge kugaciro kifaranga ryacu.Aba bishinzwe basobanura gute ukuntu muri 2006;1kg cyibirayi cyaguraga 60 fr,Ubu kikaba kimaze iminsi gikabakaba 300frw.Muri uwo mwaka wa2006,1kg cy’ibishyimbo cyari 200 fr,none kimaze iminsi gikabakaba 600frw murino minsi..Mumyaka itanu gusa,1€ ryavunjaga hasi 600frw,nonenubu ryarengeje 1000frw.Izoningero zimwe gusa.Namwe mufite izindi.Amafaranga yacu ari gusatira amazaires!!?cyangwa?Hakorweki?
Jyewe mbona bikabije cyanee.Nabwo ari rusizi gusa mwayibuze ahubwo ni heshi mugihugu.Ariko se byibuze iyo cimerwa yaburaga kotwabonaga izindi zivuye mubindi bihugu ?byo byagenze bite?Jyewe mfite impungenge kugaciro kifaranga ryacu.Aba bishinzwe basobanura gute ukuntu muri 2006;1kg cyibirayi cyaguraga 60 fr,Ubu kikaba kimaze iminsi gikabakaba 300frw.Muri uwo mwaka wa2006,1kg cy’ibishyimbo cyari 200 fr,none kimaze iminsi gikabakaba 600frw murino minsi..Mumyaka itanu gusa,1€ ryavunjaga hasi 600frw,nonenubu ryarengeje 1000frw.Izoningero zimwe gusa.Namwe mufite izindi.Amafaranga yacu ari gusatira amazaires!!?cyangwa?Hakorweki?


text:
Ubwo mwarimu akimara kwinjira twese twahise twirukira mu myanya yacu gusa Fiston we bahise bamuhagurutsa ariko mwarimu ntiyirirwa amubaza icyo twari turi gukora ahubwo yahise amubwira ngo yivuge hanyuma avuga amazina ye ubundi arongera aricara amasomo aratangira nk’uko bisanzwe.
Bitewe rero n’uko mu mwaka wa mbere twabaga turi benshi ubwo batugabanyaga mu ma class abiri atandukanye ariko yose yo mu wa mbere. Twe twigaga muri A abandi biga muri B, Uwo munsi twarize amasaha yo kujya hanze muri(...)
Ubwo mwarimu akimara kwinjira twese twahise twirukira mu myanya yacu gusa Fiston we bahise bamuhagurutsa ariko mwarimu ntiyirirwa amubaza icyo twari turi gukora ahubwo yahise amubwira ngo yivuge hanyuma avuga amazina ye ubundi arongera aricara amasomo aratangira nk’uko bisanzwe.
Bitewe rero n’uko mu mwaka wa mbere twabaga turi benshi ubwo batugabanyaga mu ma class abiri atandukanye ariko yose yo mu wa mbere. Twe twigaga muri A abandi biga muri B, Uwo munsi twarize amasaha yo kujya hanze muri break yarageze turasohoka gusa mbona Fiston arasohotse agragenda ahagarara ahantu wenyine nange ndagenda muhagarara iruhande turaganira nyine akomeza ambwira iwabo gusa kuko icyo gihe nange nabaga muri Famille Kicukiro yambwiye iwabo numva nshobora kuba mpazi cyane ko yari amaze no kumbwira ko akunda kujya gukinira Basketball kwa Carlos kandi nange ariho club nabyinagamo ikorera urumva twari duhuye twese turi abo mu gace kamwe ariko nanone Fiston we yari asanzwe afite Frank banabana kandi baturuka nawe hamwe.
Ako kanya tukimara kwibwirana na Fiston hahise haza abakobwa babiri ngewe ntan’Umwe nari nzi urazi ibintu byo kuba ugeze kwishuli bwa mbere akenshi usanga abanyeshuli bose ubona basa ndetse uwo wabonye mu gitondo wabona undi ugashaka kumwitiranya ahanini bitewe n’uko bose baba bambaye imyenda isa kandi ari na benshi.
Ubwo abo bakobwa baradusuhuje nange nahise ngira ubwoba ngo baje kutunyuzura dore ko muri icyo gihe aribyo byari bigezweho, gusa baradusuhuje ntungurwa no kumva umwe muri bo ahamagaye Fiston mu izina ntangira kumenya ko wa mwana ashobora kuba afite abantu benshi baziranye cyane ko yari yanambwiye ko hari Frank wiga mu wa kabiri baziranye kandi babana.
Reo ako kanya bakimara kudusuhuza umwe muri bo yahise abwira Fiston ati se waraye neza nuko ahita ambwira ati “wowe singushaka hano nta mururu uhagararana n’abantu bakuze vuba hita ujya mu ishuli nonaha” ubwo nange nahise nkuramo akange karenge ba bakobwa ariko beza cyane basigarana na Fiston ariko nabo ntago hashize umwanya isaha zo kwinjira ziragera hanyuma Fiston ahita aza muri Class ansanga aho nari nicaye araseka cyane ati mwana uriya mu baby niwe wagukanze nawe urabyemera
Icyo gihe yanyumvishije uburyo basigaye baseka ko ngira ubwoba cyane ariko nyine iyo uri umururu kubo byabayeho barabizi uba ufite ubwoba n’akana gatoya urusha urutugu karagukanga rwose ugapfukama ukanarira iyo bibaye ngombwa.
Icyo gihe rero Fiston yananyumvishije uburyo umwe muri abo bakobwa yankuze ahubwo yamubwiye ngo ambwire ko anshaka saa sita nitujya kurya njya ku mureba urumva namwe byabaga ari ukunjyana aho ashaka kuko yigaga mu wa kabiri ngewe ndi umururu ubwo sasa sita zarageze ngewe na Fiston turasohoka ubwo nyine twari twamaze kuba inshuti zidatandukana no kurya twarajyanye ariko tukigera ku muryango wa Refectoire(aho twariraga) tubona babakobwa nanone baje kutureba ubwo ngewe nashatse kubwira Fiston nti reka nikwepere sinshaka ko bongera kunkora nk’ibyo bankoze kare.
Sasa umwe yatugezeho ahita atubwira ati muze tujye gusangira ubwo ariko Fiston we bari bamenyeranye ngewe nshaka gusa n’usigara ahita amfata akaboko aranjyana arangije ahita ambaza ati se ko ufite ubwoba kare nagukanze ? nange ndamubwira nti erega ndi umururu ngomba kubimenya kandi amaboko atareshya ntajya aramukanya nawe urabizi ibyo ngibyo.
Ubwo twageze kuri table yabo nyine ariko mbona abakobwa bicayeho ari abakanganye gusa cyane ko n’ubwo nange nagiraga ubwiyemezi ariko icyo gihe nari ndi umururu ntago nagomba kwishyira hejuru. Ariko nkigera kuri table umukobwa umwe yahise avuga ari ariko murabona uyu muhungu adasa na Grace? ngewe numva nyine aranshanze cyane ko na Grace uwo ntawe nari nzi.
Abantu bose baraje muri refe turicara kuri table ngewe na Fiston banadutandukanije kuko we yari yicaranye na wa mukobwa bari kumwe kare naho ngewe bari bampereje hirya ariko umukobwa twicaranye natinye no kugira icyo namuvugisha hanyuma hageraho umwanya wo kwivuga twebwe nyine twari abaruru nitwe bahereyeho ariko muri ako kanya ………………………
EPISODE ikurikira ni ejo iyi saha
> wabyitwayemo Ute Se?
lcyo gice cyindi kutagishyiraho kandi aringenzi
lcyo gice cyindi kutagishyiraho kandi aringenzi
ngaho twakomeje na part ikurikira se muvandi were kudutindira
kbsa ibi ni ingenzi komeza


text:
Wowe ukoresha android wifuza ko uko uyikoresha byakoroha ku buryo icyo ushaka uhita ugikora ako kanya, ariko bituma hari ibintu byinshi utamenya kuri smartphone. Ubundi kera hakorwa mudasobwa za mbere byari bigoye ko umuntu wese ubonetse yakoresha mudasobwa kuko byasabaga ubumenyi buhanitse, ariko uko imyaka ishira hagiye hakorwa uburyo umuntu byibuze ushobora gusoma yakoresha mudasobwa, aho bigeze ubu nutazi gusoma neza yakoresha mudasobwa akurikira utumenyetso. Ariko uko byoroha gukoresha mudasobwa ni nako ubumenyi kuri mudasobwa bugenda bugabanuka.
Android ni operating system yakozwe barebeye cyangwa bifashishije indi operating system yitwa Linux. Linux ni operating system yakozwe na Linus Torvalds, isohoka muri 1991, ubundi ikaba ikoreshwa n’abantu bafatwa nk’abafite ubumenyi runaka bwisumbuye kuri mudasobwa, ubusanzwe muri Linux habamo interface cg programme yitwa terminal , icyo terminal ikora, ni uko wandikamo ama commandes,ubundi wakanda enter igakora icyo iyo command ivuga (executing), rero nkuko byavuzwe haruguru ko Android ari Linux based operating system, hari ibyo ihuriyeho na linux muri ibyo harimo na terminal.
Ubusanzwe iyo uguze Android yawe ntago usangamo terminal, bitandukanye nuko bigenda kuri Linux ho uyisangamo. Ariko hari uburyo wayishyira muri Android yawe.
NB: ugomba kuba ufite phone iri rooted
Nyuma yo ku rooting phone yawe urajya muri Google playstore ushake app yitwa terminal emulator, niba ukoresha KitKat Android 4.4 cyangwa iri munsi yaho. Niba ufite Android ya lollipop 5.0 kuzamura ushake termux, impamvu lollipop bashaka termux nuko hari utuntu twinshi ifite terminal emulator idafite kandi ntago termux ijya muri KitKat kumanura. Numara gukora install ukoreshe izi commands.
. SU : iyi command iguha uburenganzira bwo gukorera muri root (root permission)
. LS : iyi command ikwereka ibintu byose biri gukora kuri telephone yawe
. Date :iyi command ikwereka itariki n’isaha
Ushaka izindi commands zikora ibindi, reba iyi video ikurikira.


text:
Uko bategura Potage y’ifi
Iyo ugiye hirya no hino muri za resitora zikomeye no mu mahoteli, usanga abantu ari urujya n’uruza bifuza kwifata neza, cyane cyane bigurira bimwe mubyo badakunze kubona imuhira.
Nyamara ntibikiri inzozi kuko birashoboka ko n’iwawe wakwitegurira ifunguro ryiza kandi ryuzuye intungamubiri, Niyo mpamvu tugiye kubagezaho uko wakwitegurira Potage y’ifi.
Ibirungo
• Ifi (filets) 500 g
• Karoti ebyiri
• Igice cy’umweru cyo ku gitunguru cya poireaux
• Ibihumyo (champignons) 100g
• Céleri imwe & Tungurusumu
• Ibirayi 300 g
• Agafu ka fumet de poisson
• 10 cl de cidre brut
• Margarine 20 g;
• 1 pincée de noix de muscade.
• Umutobe w’indimu
• Umunyu, poivre
Hakunze kubaho ikibazo cyo kubura bimwe mu birungo byavuzwe haruguru, ariko uhahiye kuri murukali.com ushobora kubona ubwoko butandukanye bw’ibirungo mugihe wabuze bimwe ugakoresha ibindi. urug: ushobora kwitabaza Crème flesh na Cube Maggi mu gihe habuze pincée de noix de muscade, cidre brut cyangwa bikaba nta cyo byatwara cyane ku buryohe wifuza.
Uko wategura ibirungo
• Vanga yafu ya fumet y’ifi muri litiro y’amazi nubona byivanze neza, shyira ku muriro.
• Kata ya fi yawe mo udusate duto cyane maze ube utubitse ahantu hakonje ( nko muri réfrigérateur).
• Hata karoti zawe zikate mo udu-cube duto cyane. Kata céleri mo uduce duto cyane, kurikizaho gukata za poireaux ( igice cyo hazi gisa n’umweru), ukatemo uduce dusa n’uruziga (rondelles), Hata bya birayi nyuma ubikate mo za cube.
Oza bya bihumyo byawe hanyuma ubikademo uduce (lamelles), usukeho wa mutobe w’indimu.
Uko potage y’ifi itekwa
• Camutsa isafuriya ushiremo margarine,shyiramo bya bitunguru bya poireaux hamwe na za karoti ibigumishe ku ziko iminota icumi, Nyuma shyiramo bya bihumyo na celery ubirekereho iminota itanu ku kariro karinganiye. Aha washyiramo ka kumyu na Poivre.
• Noneho ongeramo ibirayi, muri ya safuriya, ongeramo fumet de poisson na cidre brut none ucane iminota 10.
• Fata ya mafi uyashyire muri iyo mvange,ukomeze ucane nyuma y’iminota ibiri ubonye bimaze guhwana ongeramo ya pincée de muscade kugirango birusheho guhumura neza, ugumishe ku muriro indi minota ibiri.
Nyuma y’iyi minota hafi mirongo itatu Potage yawe iba imaze gutungana neza noneho ukaba wayigaburira abantu bakuru, by’umwihariko ubutaha tukazababwira uko wategurira abana bato potage.
Niquita/ murukali


text:
Bivugwa ko umusatsi ari kimwe mu biranga ubwiza bw’ umukobwa cyangwa se ubw’ umugore. Iki kikaba na kimwe mu bice by’ umubiri bene aba bakunze kwitaho cyane. Nyamara abanyeshuri biga mu mashuri yisumbuye mu karere ka Muhanga mu bijyanye n’ ubukerarugendo bavuga ko uburenganzira bwo kwita ku misatsi yabo babwimwe n’ ubuyobozi bw’ aka karere mu gihe ngo abo mu tundi turere bo babuhabwa. Ibi ngo bituma iyo bagiye mu imenyerezamwuga basuzugurwa bitewe n’ uko baba bagaragara nk’ abana. (...)
Callixte Ndagijimana
Bamwe mu batuye mu kagari ka Mahembe ko mu murenge wa Byimana mu karere ka Ruhango bavuga ko imvura y’amahindu iherutse kugwa muri aka gace izatuma bahura n’ inzara ikomeye bitewe n’ uko yangije imyaka myinshi cyane. Ubuyobozi bw’ Umurenge wa Byimana buhumuriza aba baturage bubizeza ko nubwo imyaka yabo imwe n’ imwe yangijwe n’ imvura y’ amahindu bitazateza inzara kuko ngo hari izongera igatoha. Nsanzabandi Pascal umunyamabanga Nshingwabikorwa w’ uyu murenge avuga ko nibigaragara ko iki (...)
Nyuma y’ iminsi 8 rifunzwe bitewe no kutagira icyangombwa kiryemerera gukora ndetse n’ abanyeshuri baryo bagategekwa gutaha, Ishuri rya Unique Academy TSS ribarizwa mu mujyi wa Muhanga ryabonye iki cyangombwa ndetse n’ amasomo arasubukurwa . Tariki ya 7, uku kwezi kwa kabiri ni bwo, Umuyobozi wungirije w’ akarere ka Muhanga ushinzwe imibereho myiza y’ abaturage Mukagatana Fortune yagejeje ku banyeshuri b’ iri shuri umwanzuro warifatiwe wo kuba rifunzwe bagataha rikazongera gufungura imiryango (...)
Mu mpera z’ icyumweru gishize, inzu y’ umubyeyi witwa Sabagirirwa Felecita, utuye mu mudugudu wa Kamugaru, akagari ka Bunyogombe mu murenge wa Ruhango mu karere ka Ruhango yabanagamo n’ abana be barindwi n’ abuzukuru 3 yasenywe n’ imvura. Felecita avuga ko ubuzima bwo gusembera abanyemo n’ umuryango we butamworoheye na gato kuko inshuro nyinshi arara ahagaze kugira ngo abana be n’ abuzukuru be babe ari bo baryama. Icyifuzo cye ni ukubakirwa mu kibanza cye kuruta uko yakodesherezwa nk’ uko (...)
Mu minsi ishize mu karere ka Kamonyi n’ aka Ruhango haguye imvura nyinshi yangiza bikomeye ikiraro cyambukiranya umugezi wa Mukunguri ugabanya Umurenge wa Mbuye wo mu karere ka Ruhango n’ uwa Mugina wo mu karere ka Kamonyi. Abaturage bo muri utu turere duhana imbibi cyane cyane abo muri iyi mirenge bavuga ko kugeza ubu ubuhahirane bwahagaze bitewe n’ uko batakibona uko bambuka uyu mugezi ukunze kugira amazi menshi iyo imvura yaguye. Ushaka kujya mu karere kamwe muri utu yambutse uyu (...)
Ruhango- Bweramana- Abahinzi b’ umuceri mu gahinda gakomeye nyuma y’ uko urugomero rwabo rwangijwe n’ imvura
Mu minsi yashize ngo mu karere ka Ruhango haguye imvura nyinshi yangiza ibintu bitandukanye birimo n’ urugomero rwa Nkubi rwagaburiraga amazi imirima y’ umuceri iri mu bice binyuranye by’ umurenge wa Bweramana none ngo kugeza magingo aya iyi mirima yabuze amazi ku buryo n’ abahinzi bawo basigaye bahinga mu gihe cy’ imvura gusa. Ubuyobozi bw’ Umurenge wa Bweramana buvuga ko iki kibazo bukizi ndetse ngo bwakigejeje ku nzego zibukuriye zirimo akarere na ko kemera kuzagira icyo kagikoraho (...)
Mu mpera z’ umwaka ushize wa 2017 ni bwo ihuriro ry’ amakoperative y’ abahinzi n’ aborozi akorera mu mirenge imwe n’ imwe y’ akarere ka Kamonyi IMPUYABO ryatanze ikizamini ku mwanya w’ umucungamutungo w’ iri huriro. Bamwe mu bakoze iki kizamini bavuga ko nta mucyo wakibayemo bitewe n’ uko ngo amabwiriza agenga ibizamini by’ akazi hafi ya yose atubahirijwe. Ibi ni byo bashingiraho basaba inzego zinyuranye zibifite mu nshingano kubarenganura ayo mabwiriza arimo gukora ikizamini kitanditse ari cyo (...)
Tariki ya 7 uku kwezi kwa Gatatu ni bwo Inama Njyanama y’Akarere ka Ruhango yavanyeho icyizere Komite Nyobozi y’aka karere kubera ibibazo by’ ubwumvikane buke n’ imicungire mibi y’imari y’Akarere byayirangaga abayigize bahita baneguzwa. Abavanyweho icyizere ni uwari umuyobozi w’ Akarere Mbabazi Francois Xavier, uwari umuyobozi wungirije ushinzwe imari n’ iterambere ry’ubukungu Twagirimana Epimaque hamwe na Kambayire Annonciata wari umuyobozi w’ akarere wungirije ushinzwe imibereho myiza (...)
Amajyepfo- Guverineri Mureshyankwano avuga ko ibihano bigenerwa abadatanga mitiweli bidashyirwa mu bikorwa.
Yanditswe na Callixte Ndagijimana Mu gihe hari abaturage bo mu turere dutandukanye two mu Ntara y’ Amajyepfo bavuga ko iyo babuze umusanzu w’ ubwisungane mu kwivuza bahanishwa gufungwa by’ igihe runaka, ubuyobozi bw’ iyi ntara bwo buvuga ko uretse no kubafunga n’ igihano giteganywa n’ itegeko rigenga imitunganyirize y’ubwisungane mu kwivuza batagishyira mu bikorwa. Mu mpera z’ ukwezi kwa 9, ni bwo abatari bake mu batuye Umurenge wa Rugendabar w’ akarere ka Muhanga babwiye TV na Radio One ko (...)
Mu myaka irenga 10 ishize ngo ni bwo Twahirwa Gilbert utuye mu kagari ka Musamo mu murenge wa Ruhango mu karere ka Ruhango yateye inda uwitwa Nyirabasare Seraphine babyarana umwana w’ umukobwa. Bitewe n’ uko aba babyeyi b’ uyu mwana batigeze babana, mu mwaka wa 2010 Gilbert yaje guha isambu uyu mugore ngo izajye ivamo indezo y’ uyu mwana ndetse aza no kumuha amafaranga y’ u Rwanda ibihumbi 50 ariko ngo mu minsi mike ishije nyuma y’ imyaka umunani ibi bibaye yaje gutungurwa no kubona (...)


text:
DORE GAHUNDA IDASANZWE KUBAHANZI BAKORA MUZIKA MU RWANDA.
MU RWEGO RWO GUKOMEZA GUTEZA MUZIKA NYARWANDA IMBERE NO KURUSHAHO KUBEGEREZA SERVICES
NZIZA, TOP 5 SAI COMPANY YABASHYIRIYEHO GAHUNDA YO KUGABANYA IBICIRO KUBAHANZI BAGANA AMA
STUDIOS YAYO ATUNGANYA IBY’AMAJWI N’AMASHUSHO.
UKABA UFITE UBURYO BUBIRI BWA PROMOTION:
AHO USHOBORA KUGABANYIRIZWA HO 30% KUBICIRO BISANZWE
BYO GUKORA IBIHANGANO MURI STUDIO (AUDIO
PRODUCTION & CLIP VIDEO)
CYANGWA SE :
GUKORESHA IGIHANGANO MURI STUDIO KUBICIRO
BISANZWE UGAKORERWA IKINDI GIHANGANO KUBUNTU.
WOWE WIYUMVAMO IMPANO Y’UBUHANZI AHO WABA URI HOSE MU RWANDA NTUCIKWE N’IYI PROMOTION SPECIAL YA TOP 5 SAI KUKO IMYANYA IBAZE KANDI ISHOBORA NO KUGUHA AMAHIRWE YO GUKINGURIRWA IMIRYANGO KUZINDI PROGRAM ZO KUZAMURA ABAHANZI NYARWANDA
NKA : TOP 5 FUTURE TALENT 2010 IRI MU NZIRA !


text:
Abaturage hirya no hino mu gihugu bo bakomeje akazi kabo ko gutangira guhinga nubwo biteguye ko bashobora kuzeza neza cyangwa kurumbya.
Mukangira Eularie utuye mu Murenge wa Mukarange mu Karere ka Kayonza, ni umwe mu bamaze gutegura umurima, bigaragara ko ategereje imvura agahita atangira guhinga. Mu murima we, bigaragara ko yamaze gutabira kuko yatangiye gusanzamo ifumbire.
Uyu mugore ugaragaza icyizere gike ku maso, afite ishingiro kuko atuye mu karere kazahajwe n’izuba mu gihembwe gishize. Ubu akarere karangwa n’amapfa ariko akavuga ko biteguye kwakira ikizaza cyose.
Agira ati “Niteguye ko imvura izagwa bikera ariko nitanagwa tuzihangana nyine kuko nta kundi twabigenza.”
Akarere ka Nyagatare na ko gakunze kurangwa no kumagara n’imvura nke. Na ko kari mu turere tw’Iburasirazuba twahuye n’amapfa mu gihembwe gishize.
Twiringirimana Jean Chrisostome ayobora Koperative y’Abahinzi bahinga ku nkengero z’Umugezi w’Umuvumba (KOHIKA) mu Murenge wa Karama muri Nyagatare. Avuga ko bamaze gutegura imirima n’inyongeramusaruro zabagezeho, bategereje imvura ngo bahite batera imyaka.
Agira ati “Turiteguye imvura iguye twahita dushyira imyaka mu butaka.”
Aba bo ariko, icyizere ni cyose kuko ngo bamaze icyumweru basinyanye amasezerano yo kubaha ibyuma byuhira imyaka na RAB n’Ishami rya Loni ryita ku Biribwa (FAO).
Ikirere kigaragara nk’igihatse imvura, ahenshi abaturage bakaba bararangije gutunganya imirima bitegura gutera imyaka. Ariko Meteo Rwanda ivuga ko mu Muhindo w’uyu mwaka wa 2016 imvura izaba nke ku isanzwe igwa.
Imvura ifatwa nk’isanzwe, igwa mu bihe byiza, iba iri hagati ya mm 350 na mm 450. Meteo Rwanda itangaza ko ibipimo bigaragaza ko muri uyu muhindo ho imvura izaba iri munsi ya mm 350.
Ayo makuru yasohoye tariki 8 Nzeri 2016, iyashingira ku bipimo by’imvura n’ubushyuhe byo ku byuma byayo byafashwe mu myaka 45 ishize.
Ivuga ko yifashishije kandi ibipimo by’ubushyuhe bw’amazi y’inyanja ya Pasifika, iy’Ubuhinde, iy’Atalantika n’ibipimo bituruka ku runyurane rw’imiyaga mu karere k’Afurika yo hagati n’iy’Uburasirazuba.
Ibyo bipimo bigaragaza ko imvura nke izagwa ahanini mu turere twose tw’Intara y’Iburasizuba, utw’Umujyi wa Kigali n’utw’Intara y’Amajyepfo. Uturere twa Nyaruguru na Nyamagabe two ngo tuzagusha imvura isanzwe igwa mu bihe byiza.
Mu Ntara z’Iburengerazuba n’Amajyaruguru, ho hateganyijwe imvura isanzweho mu bihe byiza mu turere twose.
Dr Telesphore Ndabamenye, ufite mu nshingano ze ibijyanye n’ibihembwe by’ihinga muri RAB, avuga ko Meteo Rwanda itarabagezaho amakuru yimbitse y’uburyo imvura izagwamo. Avuga ko ibyo bidakwiye guca integer abaturage, akabasaba gukomeza imyiteguro.
Ati “Byaterwa n’uburyo izagwamo, igwiriye kimwe ikarangira ni byo byaba ari ikibazi ariko iguye mu gihe cy’Umuhindo cyose igwa ari nkeya abahinzi bakweza neza nta kibazo.”
Dr Ndabamenye avuga ko ubundi iyo bamenye ko imvura izagwa ari nke bakangurira abahinzi gutegura imirimo. Akongeraho ko imvura yagwa bagahita batera kugira ngo aho izarangirira bazafatireho basukira imyaka.
Akomeza avuga kandi ko iyo bamaze kubona ayo makuru bayakoresha bakurikije ajyanye na buri karere, nko mu misozi miremire, mu bibaye no mu bishanga.
Avuga ko uko byagenda kose nk’umuceri uhinze mu bishanga ntacyo uzaba, mu gihe abahinga mu bibaya nko mu Burasirazuba no mu Mayaga.
Avuga ko iyo imvura ibaye nke babakangurira guhinga imbuto zera vuba; nk’ibishyimbo byerera amezi atatu. Mu misozi miremire ho, ngo babakangurira guhinga ibigori ariko na bwo bagahinga imbuto yera vuba.
Nubwo Meteo Rwanda yirinze kuvuga ikigero imvura yita nke izaba iriho, isaba abahinzi kwitwararika mu Muhindo wa 2016 bakumvira cyane inama z’impuguke mu buhinzi.
Iki Kigo kivuga ko amakuru arambuye y’imiterere y’imvura n’ubushyuhe kiyatangariza Minisiteri y’Ubuhinzi n’Ubworozi, noneho yo ikayifashisha ibwira abahinzi uko bagomba kwitwara mu buhinzi bwabo.
Dukurikire ukanda kuri Like
Ibitekerezo ( 1 )
TWE NKABAHINZI BATURIYE IKIYAGA TWIFUZA GUHINGA IBIHINGWA BYUHIRWA KUBERAKO IMVURA ARINKE ARIKO UBUYOBOZI BUKATWANGIRA BUKADUTEGEKA GUHINGA IBIGORI KINDI BIRATINDA MUTUVUGANIRE UMUDUGUDU INUNGA AKAGARI NYANGE UMURENGE W’INGOMA AKARERE KA NGOMA IBURASIRAZUBA


text:
Nyamagabe: Abaturage barakangurirwa kugira uruhare mu bikorwa by’iterambere.
Ihuriro ry’imiryango itari iya leta rikorera mu karere ka Nyamagabe rirakangurira abaturage bo muri aka karere kugira uruhare mubikorwa by’iterambere kuko aribwo bazagera ku iterambere rirambye.
Mu nama yabaye kuri uyu wa 13/6/2012 yahuje abahagarariye imiryango itari iya leta n’abahagarariye inzego za leta mu karere ka Nyamagabe, abaturage bakanguriwe kugira uruhare mu itegurwa rya gahunda zose zigamije iterambere.
Ntakirutimana Emmanuel, umwe mu baturage bari bitabiriye iyi nama, avuga ko muri rusange abaturage bagira uruhare mu bikorwa bitandukanye bigamije iterambere gusa ngo asanga hari bikorwa bimwe na bimwe abaturage batabasha kugiramo uruhare cyana cyane mu itegurwa ryabyo.
Ntakirutimana yagize ati “ muri rusange turarugira [uruhare] uretse ko hari nk’ibikorwa bimwe na bimwe tutabasha kugira uruhare mu kubiteguura, ariko mu kubishyira mu bikorwa tukagiramo uruhare.â€
Bimwe mu bikorwa ngo abaturage batagiramo uruhare nk’uko Ntakirutimana abitangaza ni nko guhitamo ahantu hazashyirwa imidugudu, yagize ati “akenshi twumva batubwira ngo ahateguriwe imidugudu ni aha, natwe nyine ubwo akaba ariho tujya.â€
Umuyobozi w’akarere ka Nyamagabe, Mugisha Philbert yatangaje ko umuturage agomba kugira uruhare mu bikorwa ibyo aro byose bimukorerwa aho agomba kubanza akavuga uko abyumva, ati “umuturage nk’uko bisanzwe agomba kugira uruhare mu bikorwa bimukorerwa kuva bitangiye gukorwa. Urugero nka gahunda y’imihigo ubundi iva hasi mu baturage,mu ngo,ikagera ku rwego rw’akarere.â€
Abaturage barakangurirwa mu gihe mu karere ka Nyamagabe hagiye gutegurwa gahunda y’imyaka itanu y’amajyambere mu karere ka Nyamagabe hamwe na gahunda y’imbaturabukungu (EDPRS) ya kabiri.


text:
UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO KU ITARIKI YA 02/05/2008
Umubyeyi Bikira Mariya na Nyagasani Yezu baje bababaye nuko umubyeyi Bikira Mariya aranyitegereza, aransuhuza,
Ati : « uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute »
Nti : « Mama, meze neza gahoro nawe urabibona, imibabaro ni myinshi cyane mu mubiri wanjye mbitewe n’ibintu bibi ukomeje kunyereka kuko iyo mbibonye ntabwo nsinzira. Mama, ndabona intege zanjye ari nkeya cyane, none Mama, ndakomeza kukwisabira imbaraga zo kubinshoboza.
Mwana wanjye imbaraga naraziguhaye urazifite kandi ngiye kuzikongerera. Mwana wanjye nk’uko mpora mbikubwira ntiwinube kuko inzira iracyari ndende, niho ibikomeye bije kuko mugeze mu mahwa y’inzitane, igihe mugezemo kirakomeye cyane ntabwo byoroshye.
Mwana wanjye nsuhuriza abana banjye bose, uti nimugire amahoro kandi mugwize andi, urukundo rwanjye rubasakaremo.
Bana banjye ndababaye, ndababaye, ndababaye cyane. Mbabajwe cyane na kino gihugu cyanyu n’Abanyarwanda banze guhinduka. Abana banjye bakomeje kurengana, bakomeje kwibwa hirya no hino, bakomeje gushyirwa mu magereza anyuranye abandi bararigiswa, baricwa. Bana banjye nakomeje kubabwira ko mugomba gutanga imbabazi, ko mugomba kugira impuhwe ariko mwarananiye. Nimureke rero ibyavuzwe byuzuzwe kuko ntacyo twababwiye kitazasohora kuko umwana wanjye agiye kwishungurira inyangamugayo, agiye guhemba abamukoreye neza bumvise ibyo tubabwira naho abishe amatwi yabo bajye mu mwanya babyiganiye.
Nyagasani yezu nawe, ati mwana wanjye reka ngutume. Ubambwirire, uti nje gusohoza ubutumwa, nje gutumikira urukundo, nje gutumikira uwaduhanze wawundi ukubona ntumubone kandi umunyakuri muri byose.
Bayobozi mwigize ishyano, natumwe ngo ngusange, natumwe na Data ngo nkuburire, ngo hinduka woye kurimbuka, natumwe kukwibutsa icyo wabwiwe. Va mu bucakara bw’icyago. Nje kukumenyesha ko uwaguhanze agutegeye amaboko ngo akuramire wowe waheranywe n’ishavu n’agahinda, wowe washegeshwe n’intimba, wowe uri mu bibazo bitagira ibisubizo.
Erega urukundo rwanga ikibi rwakuntumyeho wowe ukomeje kumena amaraso uhohotera abo waragijwe, wowe wasaritswe n’ishyari n’urwango, wowe wihinduye uruvu mu bantu wagura inkota y’icyuma ugatyaza iy’ururimi. Burya kumena amaraso wibwira si imivu itemba inyuma gusa kuko amahoro ni yo soko y’ubuzima. Wikwiyahuza ubugome buhishe ngo uhore urarikiye kurimbura no gutsemba abo waragijwe.
Nje gusohoza rero ubutumwa ngo ubazwe ibyo wakoze byose wowe utahisemo ivuka n’ubuvuke, wowe utsemba abo waragijwe ni wowe mbwira uyu munsi. Icyo gifu uhaza muzajyana ntugitegerezeho undi mumaro uretse kukuroha mu rwobo. Erega uru Rwanda ni urwanjye n’umubyeyi wanjye, nitwe tugiye kurwiyoborera.
Umuyobozi mukuru w’iby’isi ndacyakubwira ubutumwa bwawe. Iyi si uhagazeho mwagiye inama , mbese ko abo ihinduka atari bakeya wowe wikanze iki kidasanzwe ngo ube wayisohojeho urugendo ? Bara intego mbi wihaye zose niba itigeze igutenguha dore ko ikumvira kurusha uwayihanze n’ubwo uyihishemo igiye kukujugunya, kuki ukomeretsa abo utaremye wumva uri nde wo kubabaza ibiremwa byanjye uri nde se wo guhora urenganya ? Wowe se kuki wirenganya ? Hinduka hato utavaho urimbuka kuko igihe kirageze ngo ugende n’abawe bose, dore icyo uwagutumyeho agukeneyeho : Va mu misitwe y’ivangura ryose wimike urukundo, sohoka mu kinyoma n’ubucabiranya intsinzi iri mu kuri n’ubumwe, amahoro n’ubutabera . Niyiziye ntega amatwi nsohoze ubutumwa.
Waba usenga cyangwa utabwumva, uwagucunguye aragukunda ari nayo mpamvu mbabaye cyane kuko wishyiriyeho inzira zawe ukaba warigize igihangange. Erega si wowe gusa n’abo muri kumwe bose, ndiyiziye, nje kubahanantura. Twibukiranye rero warampemukiye, isezerano ryanjye ntiryujujwe igihe nagutabaye nkagushyira ku ntebe. Ngaho rero iyambure ubugome n’uburyarya, wicishe bugufi usabe imbabazi. Bohora ingoyi ku mitima no ku mubiri.
Erega ndi Kristu, Umwami nyir’ingoma zose, ndagushaka ngo ngusukure wowe uhora utatira icyo gihango, ugahora unaniza abo nakwimikiye, wikingiranya ugahindanya inzira ngutoza. Nagutumyeho benshi ntiwabumvise ariko noneho igihe kirageze ngo nkwibwirire. Wababariye intama zanjye naguhaye ndetse n’abayobozi bakuru b’iyobokamana bahora bagutoza ubumana-muntu ukaba warihishemo ikirura bo bakwizeramo ubunyangamugayo. Jyewe uyu munsi ndiyiziye, nje kukubwira. Naraguhamagaye mu izina ryawe bwite, nagutumyeho abakuri hafi n’abakure, nakoresheje abakene n’abakungu, abubahwa cyane n’insuzugurwa. Wansuzuguriye muri bangahe kugeza n’ubwo nawe wisuzuguye ubwawe. Naguhaye ubwenge ushaka kundenga kugeza aho ibyiza byanjye ubihindura ubusa wishingikiriza icyo wita ubuhanga bwawe. Ndababaye, ndababaye, ndababaye kubera abavukijwe ibibagenewe, abagabirwa ibitabakwiye hakagurishwa abanjye, imbabare zanjye uzihuma amaso, abari intwari ubatesha umurongo ari nako utoteza, uteranya abanyarwanda. Nanjye nje kukubaza ibyo wansezeranyije. Biri hehe ko wansumbishije isi mutuye igiye guhinduka. Ni wowe wayicubije ubwo uyihambiriyeho, ngiye kukurekurana nayo.
Nawe rubyiruko, nawe reka uyu munsi nkubwire nawe wumva uri muto cyane wibuke ko hari ibyorezo bikugarije. Ufite amategeko imbere yawe yerekeye urukundo n’umubiri wawe. Mbese uzirikana iryo banga. Rubyiruko nkunda nimwe mubwirwa, mpora mbategurira kumbera umutako, kuki munsesagurira urukundo mukarwambika isura tutasezeranye. Ngaho nimungarukire ndabo zanjye. Ndi Kristu, Umwami w’ingoma zose, nje n’umubyeyi wanjye, nje kugushaka nkubuza kwihugiraho ngusaba guhinduka ngo utarimbuka kuko sinshaka umwanda mu gihugu cyanjye. Hinduka uhindure benshi wabirinduye, ni jye uguhamagara ngo wisubireho.
Sohoka muri iyo mfuruka y’ububi n’ubwirasi. Mbwira byose ndakuzi wese, senga,senga, senga, reka kumbabaza. Nje n’umubyeyi wanjye.
Erega bana banjye bifite impamvu. Gira umwete udacikwa n’impuhwe zanjye, uwo ariwe wese jye ndagukunda, nsubiza umwanya mu biremwa byanjye kuko ndagushaka ngo uve mubyo urimo ugane urumuri. Jugunya umwanda maze usukurwe.
Bana banjye guhera none nimube intumwa z’amahoro maze mube intore zanjye. Bana banjye igihe kirageze, nje kubahoza, abana banjye bankunda. Hinduka wowe usigaye ejo utazabura ku bihembo nabateguriye. Bana banjye mporana imbabazi n’impuhwe nyinshi. Bana banjye nimwitegure muhore muri maso kuko ibyago byinshi birabugarije kuko kugeza ubu mfite uburakari bwinshi cyane n’igitsure kubo napfiriye bansubiza ku musaraba. Ibimenyetso nabahaye ni byinshi, ubu rero mfite ijambo rya kigabo rikakaye nk’umubyeyi uteguza abana be bigometse.
Mwana wanjye urandeba uko meze kuko uburakari mfite ubutaha buzaba burenze ubungubu mfite nkweretse kandi ngusabye kutazongera gusenga uvuga ngo nimbababarire. Mwe ko mutambabarira, aho navugiye mbinginga. Bara imyaka maze jye n’umubyeyi wanjye mbinginga ntegereje guhinduka kwanyu. Ndabahebye reka ibyahanuwe bisohore.
Bana banjye mbasezeyeho kandi mbifurije kuzashyikirana nanjye mu bihe bishya no mu Rwanda rushya.
Bikira Mariya arongera arambwira, ati mwana wanjye ongera umenere Abanyarwanda ibanga, uti Imana yitegekera isi n’ijuru icyicaro cyayo kiri mu Rwanda. Bambwirire, uti uwambaye ikirezi ntamenya ko cyera. Abanyarwanda ntabwo muzi ikirezi mwambaye. Bambwirire, uti umwana wanjye yarangije kwicara muri kino gihugu. Bambwirire, uti imirimo yose igiye gukorerwa ku isi yose amategeko agiye gukoreshwa agiye guturuka mu Rwanda kuko umwana wanjye ari ho yicaye. Yego Imana iba hose ariko intumwa umwana wanjye agiye gukoresha ni Umunyarwanda. Iyo ntumwa igiye kuzenguruka isi yose itanga amategeko ikoreshejwe n’umwana wanjye Yezu. Abemeye kwambara ikirezi nikibizihire, abatemera kucyambikwa nibajye mu mwanya babyiganiye.
Mwana wanjye bambwirire, uti Imana yakunze u Rwanda kubera umwami w’u Rwanda yarutuye yararwakiriye none mwebwe abuzukuru be nimutunge umunani wa sokuruza wanyu ariko mwe kumbeshya ngo murasenga, nabasabye kuruntura birabananira. Mumenye rero ko ubu ndwicayemo, ni urwanjye.
Mwana wanjye nsezerera ku banyarwanda bose, uti mbifurije kuzashyikirana n’umwana wanjye mu bihe bishya no mu Rwanda rushya.
Bana banjye ngaho mubane nanjye urukundo rwanjye rubakomeze, ngaho mugire amahoro kandi mugwize andi. Bana banjye mbahaye umugisha ku izina ry’Imana Data na Mwana na Roho Mutagatifu. Amina. Bana banjye ngaho murakoze murakagira Imana.


text:
Akamaro ka Puwalo n’uburyo wategura Salade yayo
Iryo funguro, ku bantu bane, haba hakenewe puwavuro eshatu. Imwe itukura, indi y’icyatsi n’imwe y’umuhondo. Hakenerwa kandi inyanya 6, ibiyiko 4 by’amavuta ya Olive, umunyu, “ketchup”, igitunguru n’ikijojoba cya Vinegere.
Icyo gihe Puwavuro zirafatwa zigakarangwa ku ipanu zonyine ubwazo kugeza aho zijya gusa n’ibara ry’umukara hanyuma zikarurwa zigashyirwa ahantu hagashira nibura iminota itanu. Kubera ubwo buryo budasanzwe, igishishwa cya Puwavuro cyo cyikuraho ubwacyo kuko cyitonora. Utegura iryo funguro, ibyo bishishwa abishyira ku ruhande hanyuma igice cy’imbere akagikatamo utuziga.
Ubwo aba yiyegereje inyanya, akazikata, hanyuma akazikuramo imikeke mito mito ijya kungana n’iyo yakase muri za Puwavuro. Hakurikiraho kuvanga amavuta ya Olive na Ketchup, umunyu n’igitunguru ntibihatangwe, hanyuma bigashyirwa hamwe na za puwavuro. Iyo salade ngo ni ntagereranywa. Iyo salade ngo ishobora no kunganirwa n’inyama zidashyushye mu rwego rwo kuyiherekeza mu gifu.
Puwavuro ibonekamo intungamubiri zitandukanye. Ni ikirungo gikungahaye ku mazi kuko hafi 90% ariyo ariko kikaba gifite Karoli nkeya cyane. Ni ikiribwa gikize kuri vitamini C kuko yiganje mu ibara ryayo. Ku muntu ukunze gufungura icyo kiribwa, abona 75% by’imbaraga nkenerwa muri garama 50 gusa. Ikindi kiboneka muri icyo kirungo cy’akataraboneka ni uko igihe cyose cyafashwe neza mu isarurwa kibonekamo vitamine B1 na B2.
Ubusanzwe intungamubiri ziboneka muri Puwavuro zitandukana bitewe n’ibara ryayo ndetse n’uko Puwavuro yatunganijwe yaba itetse cyangwa ari mbisi ariko muri rusange Puwavuro ikungahaye ku byubaka umibiri kuri garama 0,8 kugera kuri garama 1. Giliside kuva kuri garama 2.6 kugera kuri garama 5.8. Lipide garama 3, Fibure kuva kuri garama 1.9 kugera kuri garama 2.
Puwavuro yifitemo umunyungugu wa Sodiyumu kuva kuri garama 2 kugera kuri garama 6, Potasiyumu kuva kuri garama 153 kugera kuri garama 173, Pro – vitamini A muri 250 Ug kugera 3480 Ug, vitamini C muri miligarama 72 kugeza kuri miligarama 165. Vitamini B6 kuri miligarama 0.24 kugera kuri miligarama 0.32, vitamini B9 muri miligarama 13 kugera kuri miligarama 34. Puwavuro yifitemo ibyo bita “ Lutéine” ndetse na “Zéaxanthine” kuri 51 Ug kugera kuri 431 Ug.
Kubera ko Puwavuro ikungahaye kuri vitamine C, ifatwa nk’igihumyo kuko isahane imwe ya Puwavuro ya garama 100, ibonekamo 16 kugera kuri 26 bya Karori cyo kimwe n’ibiboneka mu bihumyo. Ibyo bikiyongeraho kubona 10% kugera kuri 20% bya vitamine B6 na B9. Tubikesha: www.passeportsante.net


text:
Urwenya-Umuswa w'Ikinyejana
Umuswa w'Ikinyejana
Uyu muswa w’ikinyejana yari agiye kwinjira mu kizamini ngo bamubaze abanza kwegera mugenzi we wari asohotsemo yizeragaho ubuhanga kumurusha ati " mbwira ibisubizo !" Aramubwira ati " icya mbere ni ’mu busambanyi’, icya kabiri ni ’Zinedine Zidane bakunze kwita
Zizou’, icya gatatu ni ’Nyiragongo’ naho icya kane cyo ni ’bamwe barabyemera abandi bakabihakana ariko njyewe ndabyemera’.
Aba arinjiye mwarimu ati " ko watinze kwinjira wari he ?" Arasubiza ati ”mu busambanyi", mwarimu arumirwa.
Ati " ngaho mbwira, so yitwa nde ?" Arasubiza ati "Zinedine Zidane bakunze kwita Zizou", mwarimu yifata ku munwa.
Arongera aramubaza ati " nyoko we yitwa nde ?" Arasubiza ati "Nyiragongo", mwarimu ati "Ibi ni ibiki noneho ? Uyu we ni gati ki ?
Niko, ubwo nturi umurwayi wo mu mutwe ?"
Arasubiza ati "bamwe barabyemera abandi bakabihakana ariko jyewe ndabyemera..."
Mwarimu ati " iri ni ishyano noneho ngushije !" Ahita ahamagara ati " nimuze mu mujyane i Ndera amazi atararenga inkombe !"
Bantu mukopera rero nubwo atari byiza mugerageze namwe mushyiremo inshabwenge mwoye gukopera utubago n’utwitso nk’uyu.
Shyiraho Igitekerezo!
Subscribe to: Post Comments (Atom)


text:
Mu Kinyarwanda baca imigani itandukanye irimo ko ‘Umwana apfa mu iterura’, ‘Igiti kigororwa kikiri gito’, bashaka kwerekana ko uburere umwana akuranye ari bwo bumugira uwo ari we.
Mu rwego rwo gutesha agaciro umwirabura, hari abacaga imigani bavuga ko iyo ushaka kugira icyo umuhisha ucyandika, kuko bazwiho umuco wo kudasoma.
Babaga bashaka kugaragaza ko nta muco wo gusoma uba mu birabura, mu gihe benshi mu bahanga batanga inama zo kugana ibitabo kuko ari byo soko y’ubumenyi.
Ubushakashatsi bw’Umuryango "Save the Children" ukorera mu Rwanda, bugaragaza ko abana 13% basoza amashuri abanza batazi gusoma Ikinyarwanda.
Ubu bushakashatsi bwakozwe muri Nyakanga na Kanama mu mwaka wa 2016, bwavugaga ko Impamvu zibitera cyane ari uko ababyeyi bavuga ko nta gihe bafite cyo gufasha abana gusoma, ariko ngo hari n’ubukene bukabije mu ngo, butuma abana batabona ifunguro ntibabashe gutekereza neza.
Mu gutanga umusanzu wo gukemura iki kibazo Dr. Muyombo Thomas umuganga akaba n’umuhanzi mu Rwanda uzwi nka Tom Close, yanditse ibitabo by’Ikinyarwanda bigenewe abana.
Iibi bitabo bikaba bigamije kubakundisha gusoma, ndetse no kubatoza indangagaciro z’umuco Nyarwanda, bakazikurana bakiri bato.
Ibi bitabo Dr Muyombo Thomas yabigejeje mu isomero rusange rya Kigali (Kigali Public Library) kuri uyu wa Kabiri tariki 7 Werurwe 2018.
Iyi gahunda yari yitabiriwe n’abana biga ku bigo bibiri birimo Inema Primary School na Kacyiru Primary School.
Dr. Muyombo Thomas avuga ko mu myandikire ye yibanda ku nyigisho nyinshi abana bazajya bakura muri ibi bitabo, kugira ngo bazavemo abanditsi b’ejo hazaza.
Yagize ati "Biragoye kwigisha umwana ngo ntukabeshye, ariko iyo ubicishije mu bitabo abyumva kurushaho kuko abona umuntu wakoze ibintu bibi, bikamugiraho ingaruka, yaba uwabeshye, uwibye n’ibindi."
Dr. Muyombo yongeyeho ko ibitabo bye ubu bikoreshwa mu mashuri nyuma yuko byemejwe n’ikigo cy’igihugu gishinzwe uburezi (REB).
Ati "Ibitabo birenga 60 bimaze kwemezwa na REB, kandi byatangiye gukoreshwa mu mashuri atandukanye hirya no hino mu gihugu. Hari n’abacuruza ibitabo bamaze kubigura ndetse ku bufatanye n’abafatanyabikorwa hari ibitabo bihabwa abana ku buntu."
Umwe mu banyeshuri bitabiriye Gatesi Ervi wiga mu mwaka wa Gatanu kuri Inema School avuga ko bagiye kurushaho gukunda ururimi rwabo, cyane ko kubona ibitabo by’Ikinyarwanda byabagoraga.
Ati "Gusoma bizajya bidufasha kumenya ururimi rwacu, kumenya umuco wacu, kuko ntitwavuga indimi z’amahanga tutabanje kuvuga ururimi rwacu kuko ntabandi bazaza kuruvuga atari twebwe."
Pacifique Mahirwe wari uhagarariye isomero rusange rya Kigali akangurira ababyeyi kurushaho gukundisha abana babo gusoma, kuko mwarimu wenyine adahagije kugira ngo umwana abashe kumenya ibitangirwa mu ishuri.
Iri somero ryagejejwemo ibitabo ibihumbi 200, bizajya byifashishwa n’abarigana, ku nkunga ya USAID Dr.
Muyombo akaba ateganya kubigeza ku bana batuye ibyaro ku buntu.


text:
Nyamasheke: Ni ngombwa kubaka ubumwe bw’abanyarwanda ngo butubere inkingi y’ubwigenge nyabwo- V/Mayor Bahizi Chalres
Mu muhango wo kwizihiza isabukuru y’imyaka 50 ishize u Rwanda rubonye ubwigenge wahuriranye n’uwo kwizihiza isabukuru y’imyaka 18 urwanda rwibohoye wabaye kuri iki cyumweru tariki ya 01/07/2012, umuyobozi wungirije ushinzwe imari, ubukungu n’iterambere mu karere ka Nyamasheke, Bahizi Charles, yabwiye abawitabiriye ko ari umunsi wo kwishimira imyaka ishize urwanda rwigobotoye ku ngoma y’abakoroni.
Bahizi yagarutse ku mateka yaranze urwanda aho abakoroni baje bagacamo abanyarwanda ibice ngo babashe kubategeka, ayo macakubiri akaba ariyo yaje kubyara jenoside yakorewe abatutsi muri mata 1994.
Bahizi yasabye abaturage ko bagomba kuba umwe nk’uko bahoze kandi ubumwe bwabo bukabageza ku bwigenge bubaganisha ku mibereho myiza agira ati: “ni ngombwa kubaka ubumwe bw’abanyarwanda ngo butubere inkingi y’ubwigenge nyabwo, ubwigenge butuma abaturage bibona mu buyobozi kandi bakayoboka umurimo bakikura mu bukene, bagahabwa ubutabera nyabwo n’ijamboâ€.
Bahizi yasabye abaturage kwishimira imyaka 18 ishize bafite ubuyobozi bubareshyeshya, anashimira abagize uruhare mu kubohora urwanda none abaruvuka bakaba bamaze kugera ku bumwe. Yavuze ko abanyarwanda bakwiye kwigira ku mateka igihugu cyanyuzemo maze bakabona uko bacyubaka, bakagihesha agaciro nabo bakihesha.
Umunsi wizihizwaho isabukuru y’imyaka 50 urwanda rubonye ubwigenge n’isabukuru y’imyaka 18 urwanda rwibohoye ngo ni umunsi ukomeye mu mateka y’abanyarwanda kandi ufite intwari zawuharaniye zimwe zikahasiga ubuzima izindi zikahababarira nk’uko byatangajwe na Lieutenant Ntwari Damascene.
Lieutenant Ntwari yashimiye abaturage baje kwizihiza uyu munsi kuko bigaragaza ko bazi icyo umaze ndetse n’agaciro kawo.
Yavuze ko kuba urwanda rwaribohoye ari uko buri wese yabigizemo uruhare bityo bakaba bagomba kubyishimira kandi bakabigira amateka.
Uyu munsi wasojwe n’umupira w’amaguru wakinwe hagati y’abakozi b’akarere ndetse n’inkeragutabara, ukaba wararangiye banganyije ubusa ku busa.


text:
Ibyigenzi k’umikurire y’umwana
Ubushakashatsi bwagaragaje ko indyo umubyeyi yibandaho mu gihe yonsa, ari na cyo gihe ubwonko bw’umwana bukura vuba cyane, igira uruhare ku miterere y’ubwonko n’imukurire y’ubwenge bw’umwana. Indyo umwana ahawe akiri muto igira uruhare ku musaruro w’ubwenge azagira mu buzima bwe bwose no ku mikurire y’ubwonko bwe.
Byaragaragaye kandi ko abana bonkejwe na ba nyina ubwabo bagira ubwenge buruta ubw’abonkejwe hakoreshejwe ubundi buryo, mu birebana n’umusaruro w’ubwenge bazagira.
Abana bagaburiwe imbuto mu buto bwabo, imboga ndetse n’ibyokurya byateguriwe iwabo mu rugo (bitari ibyo mu nganda cyangwa ibyo mu maresitora), bakunda kuvuga vuba no gukuza ubwenge vuba muri rusange, bagira ubwonko bwibuka, kuruta abagaburiwe ibinyenganda, inyama n’amafiriti.
Ababyeyi benshi kandi bakunze kugira akamenyero ko korosa umutwe w’umwana igihe asinziriye, akenshi mu cyumba gishyushye kandi kitageramo umwuka uhagije, ibyo bikaba bihagije gucogoza cyane imikorere y’umutima n’ibihaha, maze bikagwa nabi imibereho y’umwana.
N’ubwo ari ngombwa kurinda umwana imiyaga cyangwa ihinduka ry’ikirere ritungurane, birakwiriye ko umwana ahumeka umwuka mwiza utanga ubuzima. Ntihakagire umwuka mubi wumvikana mu cyumba cy’umwana cyangwa ahamukikije. Ibyo bintu bigwa nabi umwana w’umunyantege nke kuruta umuntu mukuru.
Niba umwana yafashwe n’ubukonje, Numutwikira hose kugera kumutwe igihe asinziriye, ntazatinda kubira ibyuya, abitewe no kubura uko ahumeka umwuka mwiza gerageza kumworosa usiga igice cyo guhumekeramo, kumworosora cyane nabyo kandi sibyiza kuko byanze bikunze umwana yakongera gukonja. Amaboko ye igihe yambaye ubusa azakonja cyane bitere umwana guhorana imbeho kandi amaraso ntakwirakwire neza mu bihaha no mu bwonko. ibyo bikaba byatera umwana kuba ingwingiri cg kurwaragura.


text:
Karongi: Hashize imyaka 18 tuvuye ibuzimu tukajya ibuntu – Kayumba Bernard, Umuyobozi w’akarere ka Karongi
Mu ijambo Umuyobozi w’akarere ka Karongi yagejeje ku mbaga y’abaturage bari bitabiriye ibirori yashimangiye ko iyi myaka 50 ishize u Rwanda rwigenga, by’umwihariko imyaka 18 ishize u Rwanda rwibohoye ikwiye gusigira abanyarwanda isomo ry’aho bavuye n’aho bageze.
Mu birori byizihijwe kuri uwo munsi, uwo muyobozi yagize ati: “Isomo dukuramo rya mbere ni impinduka zigamije kutuvana ibuzimu zidushyira ibuntu kuri ibyo bigendanye n’amateka ari mu gihugu cyacu. Ntago ari ibyo duhimba mwese abafite imyaka igera ahongaho cyangwa n’abatayifite mukiri mu mashuli murabisobanurirwa…umuryango FPR Inkotanyi waje ubona ko udashobora kubaka igihugu mu miyoborere idafite icyerekezo, imiyoborere idatekereza ku mibereho myiza y’abaturage n’iterambere ryabo rirambye…ingero ni nyinshi ariko muri make iyi myaka 18 ishize yaduhaye ubuyobozi bufite icyerekezo, ibimaze kugerwaho muri ya miyoborere myiza ni byinshi cyane ugereranyije n’ibibazo twari twarasigiwe n’ubuyobozi bwa mbere y’uko urugamba rwo kwibohora rutangira.â€
Umuyobozi wa Batayo (battalion/battaillon) ya 204 mu karere ka Karongi Colonel Mugisha Ludovic we asanga aho u Rwanda rugeze ubu nyuma y’imyaka 18 byasabye imbaraga nyinshi kubera ibibazo byatewe n’imiyoborere mibi y’abakoloni: “Abakoloni batandukanyije abanyarwanda kugira ngo babone uko babayobora, kubera ubujiji abanyarwanda bari bafite bagendeye kuri iyo gahunda y’abakoloni, bafata imipanga bica abavandimwe babo. Ariko igihe cyarageze abanyarwanda banga gukomeza kurebera barahaguruka barabirwanya. Habayeho imbaraga nyinshi kandi n’ubu ziracyahari none abanyarwanda baratekanye, bariga, barivuza barakora ibikorwa by’iterambere, aho isi yose isigaye iza mu Rwanda kureba ibikorwa abanyarwanda bagezeho bakoresheje imbaraga zabo.â€
Ibirori byo kwizihiza isabukuru y’uruhurirane rw’ubwigenge ku nshuro ya 50, no kwibohora ku nshuro ya 18 mu karere ka Karongi byabereye mu murenge wa Gishyita. Usibye abayobozi batandukanye uhereye ku rwego rw’akarere, ingabo na polisi, hari n’abanyeshuli b’amashuli yisumbuye ya ESI Bisesero na ESAPAN Mugonero bagaragaye cyane mu birori ku rusha abaturage basanzwe.


text:
Udukoko dukunze kwibasira insina ziboneka mu Rwanda n’ibivumvuri n’amashanya. Ikintu cya mbere gishobora gukorwa mu kurwanya ibivumvuri ni ugutera imibyare mizima itarangijwe n’ibivumvuri. Ibyo bigerwaho binyuze mu guhata inguri mu buryo bwitondewe hagamijwe kureba ko harimo imyobo ndetse no kuvanamo ibimenyetso byose by’aho ikivumvuri cyangije. Niba inguri ifite imyobo myinshi, icyo gihe ntiba igomba guterwa. Inguri imaze guhatwa iterwa mu gihe cy’iminsi itarenze itanu.
Abahanga mu by’iyamamaza buhinzi basobanura ko insina zikenera Azote (N) na Potasiyumu (K) nyinshi, zigakenera Fosifore (P), Manyeziyumu (Mg) na Kaliziyumu (Ca) nke. Azote ngo ituma insina muri rusange ikura kandi igakomeza kugira amakoma y’icyatsi kibisi akagira n’ubuzima bwiza ku buryo ashobora gukurura imirasire y’izuba myinshi kugira ngo insina izatange igitoki kinini kurushaho. Fosifore ifasha insina kugira imizi ikomeye kandi ifite ubuzima bwiza ku buryo ishobora gukogota amazi n’ibitunga insina byinshi mu butaka. Potasiyumu ifasha mu bijyanye no kuvana ibitunga insina n’amazi mu butaka ikabijyana ikabigeza mu makoma no mu gitoki. Naho Manyeziyumu ifasha amakoma gukoresha imirasire y’izuba aba yakuruye kugira ngo akore ibitunga igihingwa.
Iyo ubutaka bukennye kuri ibyo bitunga ibimera, insina zigaragaza ibimenyetso akenshi bikunze kwitiranywa n’iby’indwara. Ibimenyetso bigaragaza ibura rya N, K, P na Mg birimo Azote (N). Ibimenyetso by’ibura rya Azote byigaragaza vuba kandi bigahita bikwira ku makoma yose. Ibyo bimenyetso ni Amakoma aba mato cyane kandi akaba icyatsi cyerurutse, Amakoma aba make ku nsina, intera iri hagati y’ikoma n’irindi iragabanuka ugasanga insina ifite amakoma acucitse cyane, insina ikura nabi ikagira umutumba unanutse cyane, ibitoki biba bito.
Ibimenyetso by’ibura rya Potasiyumu (K) bigaragara insina igeze igihe cyo kwana. Bikubiyemo kugaragara ku makoma amabara y’umuhondo, amakoma agasaza imburagihe, akuma, umugongo w’ayo makoma akenshi urigonda cyangwa ukavunikira muri bibiri bya gatatu by’uburebure bw’ikoma maze rikareba hazi, insina igira amakoma mato, itinda kwana ndetse ibitoki bikaba bito cyane.
Naho kubirebana n’ibimenyetso by’ibura rya Fosifore ntibikunze kugaragara mu murima. Icyakora bikubiyemo insina ikura nabi inanutse kandi ntigira imizi ihagije , ku makoma nk’ane cyangwa atanu makuru, usanga ku mpande yaratakaje ibara ryayo. Hanyuma hazaho amabara y’ibihogo amakoma akagenda abora ku mpande, amakoma yafashwe arahinyarara kandi akavunika, amakoma akiri mato aba afitemo ibara rijya kuba ubururu.
Ibimenyetso bigaragaza ibura rya Manyeziyumu mu butaka birimo amakoma makuru agira ibara ry’umuhondo ku mpande rikagendarigana ku mugongo w’ikoma, ibara ry’icyatsi kibisi rigasigara hafi y’umugongo w’ikoma gusa, ikoma rirushaho kuba umuhondo iyo ryitegeye izuba, aho amakoma atereye ku bivovo hazaho amabara ajya kuba isine, ibivovo byomoka ku mutumba.
Ingamba zo kubungabunga ubutaka n’amazi
Mu buhinzi bw’urutoki, ni ngombwa gufata ingamba zo kubungabunga ubutaka n’amazi. Ni ngombwa kurwanya isuri no kongera amazi acengera mu butaka butewemo urutoki. Uburyo bwo kubungabunga ubutaka n’amazi bukunze gukoreshwa, ni ubwo gucukura imiringoti, ibyobo byo gufata amazi no gukora ibirundo by’ibyatsi.
Imiringoti icukurwa mu rutoki ruhinze ahantu hahanamye kugira ngo ubutaka budatwarwa n’isuri. Na none, ituma amazi acengera mu butaka yiyongera. Iyo miringoti impamvu iba ifite santimetero 60 z’ubujyakuzimu na santimetero 60 z’ubugari, igacukurwa ku musozo w’umurima. Rimwe na rimwe, kuri iyo miringoti hashobora guterwaho ibyatsi nk’urubingo, vetiveri cyangwa ibiti bitangiza imyaka, bigaterwa haruguru y’imiringoti kugira ngo bifate ubutaka. Ibyo byatsi n’ibyo biti biba bishobora gutemwa bikagaburirwa amatungo, bigasisira urutoki cyangwa bikubakishwa.
Ibisigara iyo isarura rirangiye, ibyatsi bibi n’ibindi bimera babishyira ku murongo bigakora ikirundo ku musozi. Bituma ubutaka budatwarwa n’isuri. Ibyo byatsi bituma amazi acengera mu butaka yiyongera kandi iyo bimaze kubora bifumbira insina ziri hafi yabyo.
Amazi y’imvura amanuka ku musozi ayoberezwa mu byobo byo gufata amazi. Ibyo byobo bifata amazi amanuka ku musozi hafi ya yose kandi bituma amazi acengera mu butaka yiyongera. Na none ibyo byobo bituma ubutaka budatwarwa n’isuri.
Ibivumvuri byangiza insina (Cosmopolites sordidus)
Ikivumvuri gikuru gitera amagi hafi y’inguri y’insina cyangwa mu bisigazwa by’insina ahari ubuhehere. Iyo ayo magi amaze guturaga, ibishobobwa bivuyemo bicukura imyobo mu nguri no mu mutumba ariko bigenda byangiza. Ibyo bishorobwa birakura bikavamo ibivumvuri. Bifata iminsi hagati ya 30 na 40 kugira ngo igi riturage rizagere ubwo rivamo ikivumvuri gikuru. Ikivumvuri gikuri cy’ikigore gitera amagi 96 ku munsi kandi gishobora kumara imyaka iri hagati 3 n’ 4. Bityo rero, ibivumvuri bitarwanyijwe bishobora kwangiza urutoki cyane.
Ibimenyetso bikunze kugaragara biterwa n’ibivumvuri birimo kubangamira insina ntizamure neza amazi n’ibiyitunga, insina ikura nabi kandi ikananuka, insina itinda kwana, umusaruro uragabanuka, rimwe na rimwe insina irangirika burundu. Mu nsina zazonzwe cyane n’ibivumvuri, umutumba uvunikira aho ufataniye n’inguri.
Uko barwanya ibivumvuri byangiza insina, ikintu cya mbere gishobora gukorwa mu kurwanya ibivumvuri ni ugutera imibyare mizima itarangijwe n’ibivumvuri. Ibyo bigerwaho binyuze mu guhata inguri byitondewe kugira ngo umuhinzi arebe niba irimo imyobo kandi avanemo ibimenyetso byose by’aho ikivumvuri cyangije. Niba inguri ifite imyobo myinshi, icyo gihe ntiba igomba guterwa. Inguri imaze guhatwa iterwa mu gihe cy’iminsi itarenze itanu. Ibivumvuri by’insina bishobora na none kurwanywa hakoreshejwe uburyo busanzwe, nko kugirira isuku urutoki ( gushangurura, gutemagura imitumba y’insina zisaruwe no kuyisanza, gucoca inguri kugira ngo zume) no gutega ibivumvuri hakoreshejwe imitumba y’insina zasaruwe.
Imitego yatezwe itegurwa nyuma y’amasaha 24, umuhinzi akavanamo ibivumvuri biri mu mitego akajya kubitwika. Umutego awusubizaho kandi ashobora kuwukoresha inshuro eshatu gusa. Nyuma y’iminsi itatu, ahindura umutego (umutumba mushya).
Amashanya (Nematodes)
Amashanya ni ubwoko bw’ibyonnyi bitagaragarira amaso, biba mu butaka, mu mizi n’inguri z’insina. Arya imizi agatuma yangirika. Ubwoko bw’amashanya bwangiza cyane bwitwa Rhodopholus similis bukunze kuboneka mu kibaya cya Rusizi mu Bugarama.
Akenshi ibimenyetso by’amashanya byitiranywa n’ibimenyetso byo kubura ifumbire n’amazi. Ibyo bimenyetso bikunze kuba imizi yangirika ntishobore kuzamura amazi n’ibitunga insina, insina ikura nabi igahinyagara, insina itinda kwana, igira igitoki gito, insina zirandukana n’imizi n’iyo hatari ibibazo by’umuyaga.
Ikimenyetso kigaragarira buri wese cy’ukuntu amashanya yangiza, ni uko insina iranduka yose uko yakabaye, cyane cyane izifite ibitoki.
Uburyo bwiza bwo kurwanya amashanya ni ugutera imibyare mizima kandi igaterwa mu murima muzima itagaragayemo ibyonnyi. Uburyo bwo kubona imibyare mizima ibanza guhatwa kugira ngo umuhinzi avaneho imizi n’ibitaka hanyuma akayinika mu mazi ashyushye kugira ngo yice amashanya n’amagi yayo yose. Iyo urutoki rwafashwe n’ubwoko bw’amashanya bwangiza cyane, ruba rugomba kurandurwa hanyuma uwo murima ugahingwamo indi myaka, nk’imyumbati n’ibijumba mu gihe cy’imyaka ibiri, kuko byo bitibasirwa n’amashanya y’insina. Hanyuma, uwo murima ushobora kongera guterwamo.
imvaho nshya
Uburyo bwiza bwo kurwanya ibyonnyi by’insina
Shyiraho Igitekerezo!
Subscribe to: Post Comments (Atom)


text:
Uwo mwana ufite hagati y’imyaka 10 na 15, aba yibuka uburyo ubuto bwe bwaje kwicwa n’ibibazo bya politike zo muri aka karere. Anavuga ku kibazo cyo kuvuka ku babyeyi badahuje uruhu.
Nyuma yaje guhungishirizwa i Burayi, ari nabwo yaje kubona ko kuba imvange bigoye, kuko haba iI Birundi haba no mu Burayi, hose abantu baho bamufataga nk’umunyamahanga.
Amaze gukura yiyemeje kugaruka muri Afurika kuko niho byibuze yumvaga ari iwabo. Mu byatumye yumva yigaruriye icyizere ni ugukunda gusoma no kwandika.
Iki gitabo kivuga ku mateka yaranze u Burundi n’u Rwanda, mu myaka ya za 90 kugera na nyuma yaho, ni cyo umwanditsi wacyo, Gaël Faye, yifashishije abahanga mu by’indimi, gishyirwa mu Kinyarwanda.
Mu kiganiro kirambuye na IGIHE, Gaël Faye n’abashyira icyo gitabo mu Kinyarwanda bagaragaje byinshi ku byerekeye uwo mushinga.
IGIHE : Igitabo cyawe watekereje ute kugishyira mu Kinyarwanda ?
Gaël Faye : Iki gitabo kikimara gusohoka mu Gifaransa, kigahindurwa no mu Gitaliyani nifuje ko cyajya no mu Kirundi n’Kinyarwanda nibwo mbiganiriyeho na Dorcy Rugamba, kuko ni umuntu nubaha ubwe no muri aka kazi k’ubuhanzi, kandi mfitiye icyizere ku buryo kumuha igitabo cyanjye ngo amfashe kugishyira mu rurimi we yumva, njye ntaramenya byasabaga icyizere.
IGIHE: Ugifitiye iyihe mishinga iri imbere ?
Hagati y’uyu mwaka wa 2017 kugeza 2018 kizaba kimaze gushyirwa mu ndimi 28 z’ivugwa ku Isi zirimo Ikinyarwanda, Ikirundi, Igifaransa, Icyarabu, Igishinwa, n’izindi.
IGIHE: Ubayeho ute nyuma yo kuba ikirangirire kubera iki gitabo?
Gayel Faye : Ni bintu byanshimishije, byamfunguriye imiryango henshi ntabashaga kugera, ariko igikuru muri byose ni uko bitagomba kumpindura uwo ntariwe, muri make sinzahinduka.
Ikindi kinshimisha ni uko gitabo cyajya gikoreshwa m nyandiko zigize ibice byacyo mu mashuri, kikanashyirwa mu majwi kugira ngo kigere kuri rubanda rwose rutabasha kugera ku bitabo biciye muri radio n’ahandi, kuko uyo urebye abanyarwanda bakunze gukurikira radio kurusha gusoma ibitabo mu giturage, niyo mpamvu twatekereje k’ubwo buryo bw’amajwi mu gitabo.
Aho bigeze gishyirwa mu Kinyarwanda
IGIHE: Igitabo cya Gaël Faye kimaze kumenyekana cyane, umushinga wo kugishyira mu rurimi rw’Ikinyarwanda mwawutangiye mute, ugeze he ?
Dorcy Rugamba : Uyu mushinga urimo urakorwa na « Rwanda Arts Initiative” n’ishyirahamwe nyobora rikorera mu Rwanda, rifite mu nshingano zaryo guteza imbere abahanzi n’ibihangano byabo muri rusange nta kurobanura, akaba ari muri urwo rwego tunakorana cyane n’abanditsi.
Ubu kandi turimo turashaka kwaguka tugakorana na César Nziza washinze ishyirahamwe ryitwa « Nilekast », uko twazakorana muri RAI ( Rwanda Arts Initiative) kugira ngo habeho isoko rya kinyarwanda ducishaho ibitabo mu Rwanda.
Mu by’ukuri u Rwanda ni igihugu cyanditsweho ibitabo byinshi cyane ariko iby’abanyarwanda ugasanga ni bike, atari ukuba bike gusa kuko n’abanyarwanda abenshi ahubwo ntibibageraho kandi ari amateka yabo. Ibi bibaca intege, aho usanga abanditsi b’ikinyarwanda mu bihe bishize bari benshi bagenda bagabanuka.
Ni muri urwo rwego twashyizeho gahunda yo gutera ingufu abanditsi b’abanyarwanda kandi ingufu zabo nyinshi ziri mu Rwanda kuko abanyarwanda nibo ba mbere bafite amatsiko yo kumva ibyo banditse n’ibibandikwaho. Mu gutangiza uyu mushinga w’inzu y’ibitabo twatangiriye ku gitabo cya Gaël Faye yise « Petit pays » (Agahugu gato), abanyarwanda batangiye kumenya cyane cyane abakiri bato, akaba ari umwanditsi n’umuririmbyi bikaba ari na byiza cyane kuko urubyiruko rumwibonamo byihuse.
Igitabo Petit pays cya Gaël Faye, kizakorwa mu buryo butatu, harimo igitabo gikozwe mu mpapuro bisanzwe, igitabo gisomerwa kuri internet, n’igitabo gishyzwe mu majwi ku buryo gica no ku maradiyo mu Rwanda.
Turashaka ko umunyarwanda uri mu cyaro ucitse imirimo nawe yumva ibitekerezo byo mu bitabo, bikazafasha n’abana bavukira hano mu maahanga kuzajya bagira imfashanyigisho mu kinyarwanda.
Ikindi ni uko ibi bitabo byandikwa bizajya bishyirwa mu kinyarwanda n’ibyandikwa mu kinyarwanda tukabishyira mu zindi ndimi z’amahanga.
Igitabo Petit pays (Agahugu gato) cyararangiye gushyirwa mu Kinyarwanda, kizajya hanze mu gihe kitarenze amezi atatu.
Iki gitabo nifuje ko twagishyira mu kinyarwanda nkimara kugisoma kuko mu by’ukuri kireba urubyiruko cyane, nkabona ari igitabo abakiri bato bashobora kwitabira bwangu cyane ko Gaël Faye benshi bari basanzwe bamuzi nk’umucuranzi, bishobora rero kubatera amatsiko yo gusoma ndetse bikabaviramo n’inyota yo gusoma n’ibindi bitabo bindi nyuma yaho.
Ikindi ni uko nta mpamvu inyandiko ya Gaël Faye yamenyekana mu mahanga, abanyarwanda ntibagereho. Kuyishyira mu kinyarwanda rero ni uburyo bwo kugirango n’abadasoma igifaransa yemwe n’abatarize gusoma no kwandika nabo ntibasigwe inyuma n’inyandiko z’abanditsi bacu.
Burya kugira abanditsi nabyo ni inkingi ikomeye mu burezi bw’igihugu kuko bungura ibitekerezo abasomyi bigatuma urubyiruko rutyaza ubwenge rukamenya gushishoza.
Ubundi kugira umwanditsi bitwara igihe, iyo ijuru rikunze rero rikibaruka umwanditsi mukuru kandi akandika ku buzima bw’iwabo, nta mpamvu ko twamurekera amahanga ngo abe ariyo avoma kuri iryo soko yonyine. Ibitekerezo biba bikubiyemo ahanini usanga abasomyi bacu aribo babikeneye kurusha.
IGIHE : Iki gitabo ni mwe ubwanyu mwagishyize mu Kinyarwanda ?
Dorcy Rugamba : Oya cyashyizwe mu Kinyarwanda na Olivier Bahizi Uwineza. Mu mpamvu zatumye mpitamo Bahizi kuba ari we ushyira mu Kinyarwanda iki gitabo ni uko hari hakenewe umwanditsi ubimenyereye kuko aka kazi ko kuvana igitabo ukijyana mu rundi rurimi bidahuje ntabwo bisaba gusemura gusa nabyo ubwabyo ni akazi k’ubwanditsi.
Olivier Bahizi, maze igihe kirenze imyaka 17 nkurikira inyandiko ze, ni umwe mu banditsi babahanga dufite kandi tukaba tugira Imana akandika mu kinyarwanda kuko ntitwazatahira ku banditsi bakuru twagize ngo turekere aho hakenewe n’abusa ikivi, nkaba mbona Bahizi ari umwe muri abo banditsi dutezeho byinshi.
Uretse n’ibitabo no kuramira ururimi kuko birazwi ururimi rutagira abisi ntirugire abasizi n’abanditsi rurazimira cyangwa rugacika intege, rugahinduka urwo gusaba amazi no kuranga inzira gusa ariko ntirwongere kuba ururimi rw’ ibitekerezo bihanitse cyangwa rw’inganzo ifukuye.
IGIHE: Wakiriye ute gukora aka kazi ko guhindura igitabo cya Gaël Faye “Petit Pays”, Agahugu gato mu Kinyarwanda?
Olivier Uwineza Bahizi : Icyo nabonye ni uko uy’umushinga wari ukenewe kuko abenshi bandika mu ndimi z’amahanga bakibagirwa ko abo bireba bwa mbere ari abavuga ikinyarwanda, ni byiza ko amahanga yamenya amateka y’iwacu ariko na banyiri ubwite bakayamenya kandi yanditse ku buryo bushobora kugera ku ngeri z’abanyarwanda bose, bidasabye ko abize baminuje aribo basoma bonyinye.
Imvugo yoroheye buri wese, ariko itica ururimi n’inganzo y’umwanditsi. Ndashimira Gaël Faye wadufunguriye umutima, na Dorcy Rugamba wangiriye icyizere ampa uwo mwanya wo gukora ku gitabo cyiza nka kiriya.
Kuko gukora ku mushinga mwiza nk’uyu ukorana n’abanyamwuga bo ku rwego nka ruriya nabyo ubwabyo ni mpano ni ukwiga no gutyaza ubumenyi.
Biteganyijwe ko kuwa 14 Werurwe 2017, i Bruxelles mu Bubiligi, ari ho hazabera igitaramo cya Gaël Faye, akamurika n’ umushinga w’igitabo cy’ ’"Agahugu gato” ( Petit pays).
Ku bifuza igitabo mu kinyarwanda, cyane cyane abo muri Diaspora bashobora kuzakigura kuri Amazone, i Tunes no kuri Nilekast.


text:
Reba ubuhamya bw’abagore batandukanye bavuga uko bagiye batakaza ubusugi bwabo
Ubusugi bufatwa nk’ikintu gikomeye muri sosiyete zimwe na zimwe haba ku bakobwa ubwabo ndetse no ku bo bazashaka kuko abagabo benshi ntibishimira gusanga abagore bashatse barambuwe ubusugi.
Bivugwa ko umukobwa ari isugi igihe cyose atarakora imibonano mpuzabitsina na rimwe kandi ko usibye yo ashobora gutakaza ubusugi bitewe n’ibindi bintu bitandukanye birimo impanuka, imikino n’ibindi.
Nubwo ari ikintu kidakunda kuvugwaho bitewe n’imico y’ibihugu, hari aho abantu batinyuka bagatanga ubuhamya bwabo bwerekeye uko batakaje ubusugi, nk’uko bigaragara mu nkuru ya The Huffington Post.
Uru rubuga rwabajije abagore batandukanye bo muri Leta Zunze Ubumwe za Amerika ndetse no mu bindi bihugu, bavuga uko byabagendekeye ku munsi babutakajeho.
Umugore ukomoka Toronto muri Canada yavuze ko yabutakaje mu mibonano mpuzabitsina ya mbere yagiranye n’umugabo wamurushaga imyaka.
Yagize ati “ Nakoranye imibonano mpuzabitsina n’umugabo wandushaga imyaka 30.Ni ubwa mbere nari mbonye umugabo wambaye ubusa imbonankubone. Ubwo yari angiye hejuru natangiye gutaka, nsenga nsaba Imana ngo sinzongere gukora imibonano ukundi, narababaye cyane.”
Sinababaye ariko byarambihiye cyane
Umugore w’imyaka 18 ukomoka muri Utah ati “Nkora imibonano mpuzabistina bwa mbere nari mfite imyaka 15. Umuhungu we yari afite imyaka 19. Ntabwo ari ibintu twabanje kuganiraho gusa twashidutse twabikoze.
Sinababaye nk’abandi ariko narabihiwe, nibazaga niba ari imibonano mpuzabitsina turimo gukora cyangwa ari ikindi bikanyobera.
Sinari narigeze mbikora mbere kandi na we ndakeka ko ari uko.”
Natakaje ubusugi kuri Noheli
Umugore wo muri Irland ati” Hari ku gicamunsi cya Noheli;nari ndi kumwe n’umuhungu w’imyaka 17 twari tumaze amezi make tumenyanye.
Twabikoreye ahantu ku rubaraza kandi na we bwari ubwa mbere;natangiye kwishima birangiye.”
Umugore wo muri Croatia yatakarije ubusugi mu modoka
Umugore w’imyaka 25 wo muri Croatia ati” Twari abanyeshuri twigana tugakunda gusetsa cyane. Byaje kugera igihe tuganira ku mibonano mpuzabitsina. Twakoreye imibonano mu modoka. Ntabwo nigeze ngira ububabare kandi ntacyo nicuza kuko narabikunze.”
Ni ubwa mbere nabihiwe mu buzima
Umugore utarivuze aho aherereye ati” Twese twari dufite imyaka 17. Nagiye iwabo ndimo gutembera ku igare nasanze ababyeyi be badahari. Twagiye mucyumba cye kwiyumvira imiziki.
Byageze aho tuba turyamye mu buriri atangira kunyegera biba bitangiye ubwo.
Hashize akanya gato twumvise inzogera ivuze. Twabyutse twiruka tujya gushaka imyenda, yambaye mbere yanjye arasohoka agezeyo yasanze ari abandi bana bari baje kumureba ngo bakine. Ababwira ko atabishaka aragaruka.
Twarongeye na bwo inzogera yaravuze noneho numva birandangiranye ,twarekeye aho, ariko numvise mbihiwe mu buzima bwanjye.”
Nabajije ikibazo abagabo bose banga kumva
Umugore ukomoka mu mujyi wa Los Angeles ati” Twari twasohotse turimo kunywa no kurya, haje igihe cyo kubyina, twarabyinnye tunaniwe twagiye kwicara ahantu.
Byageze aho anjyana mu cyumba mu byukuri sinigeze numva ibyo ari byo naramubajije ngo nonese irimo? Yansubije atishimye ngo ntabyo wumva se?
Uretse ko nabonaga arimo kubira ibyunzwe byarinze birangira nta kintu numvise.Nahise ntaha maze koga ndaryama, gusa kugeza ubu niyo nyuze aho hantu sinibagirwa ko ariho natereye ubusugi bwanjye.”
Ntiyigeze amenya ko nari nkiri isugi
Umugore w’imyaka 25 ukomoka muri Colombia we ngo yatakaje ubusugi bwa mbere afite imyaka 24 ariko uwo babikoranye ntiyegeze abimenya.
Ati” Nakuze mbitinya kuko bavugaga ko iyo ukoze imibonano bwa mbere uva amaraso menshi; narabyirindaga nkumva nzabikorana n’uwo tuzabana ariko siko byagenze.
Igitangaje ntabwo nigeze mva amaraso ariko byaramfashije. Ntabwo nicuza igihe namaze ntinya kubikora.Numvaga yanshimira ko ndi umuntu warinze ubusugi bwe ariko ntiyabimenye, nta n’icyo yambwiyeho ngo amenye ko nari mfite ubwoba ko bwari ubwa mbere”
Narishimye cyane uwo munsi
Umugore w’imyaka 43 wo muri Pennsylvania ati” hari ku itari 30 Ukuboza, twari twishimye bamwe bari mu busitani banywa, babyina nigira mu cyumba cyanjye.
Umusore twakundanaga yansanzeyo nibwo bwa mbere igitsina cy’umugabo cyari kigiye kwinjira mu cyanjye.
Twarabikoze turiyongeza; ntawatekerezaga aho turi.Nubwo atari we twabanye ariko niwe wenyine twaryamanye mbere yuko nshaka umugabo turi kumwe.N’iyo duhuye twongera kwibuka ibyo bihe kuko twese byatubereye byiza.”


text:
“Uratekereza ko abantu bose bumva politiki ya Leta cyangwa ko baba bayishyigikiye?” Niyibikora Nicolas
Kuri uyu wa gatatu, impuzamiryango PRO FEMME-TWESE HAMWE n’indi miryango iyishamikiyeho bagiranye ikiganiro n’abanyamakuru, bamagana imvugo yakoreshejwe n’umuvugabutumwa Niyibikora Nicolas.
Ubwo PRO-FEMMES Twese Hamwe yari imaze gusubizamo amajwi y’umuvugabutumwa Nicolas, mu cyumba cyaberagamo ikiganiro n’abanyamakuru, nibwo abantu batandukanye bari bitabiriye ikiganiro bagaragaje ko batishimiye ibyo umuvugabutumwa Niyibikora Nicolas yatangaje kuri radio.
Crescence Mukantabana, Umuyobozi w’Umuryango Poor Women Development Network, yavuze ko hari ingo ziba zifite ubushobozi buke mu gusesengura kandi ko hari abantu bizera ibyo abavugabutumwa bavuze ntibabashe kubisesengura.
Ati “Twagushije ishyano! muzi ko abanyamadini bagira uruhare mu byo babwira abaturage, iyo bababwiye ibyiza barabyumvira, iyo bababwiye ibibi na byo barabyumvira. Kuba rero yarumviswe n’abantu bose barimo abazi gusesengura n’abatabizi, ni ibintu byatubabaje cyane.”
Yatanze urugero avuga ko hari aho yagiye gutanga ikiganiro mu giturage, yumvisha abagore ariya majwi y’umuvugabutumwa, bamusaba impapuro ngo basinye bamagana uwavuze ayo magambo.
Amagambo yavuzwe na Niyibikora aragereranwa n’ayavugiwe kuri radiyo RTLM
Mu gitekerezo cye, Ingabire Immaculee, Umuyobozi wa Transparency International Rwanda, yavuze ko akimara kumva ariya majwi y’umuvugabutumwa, byamusubije mu mateka, yibuka uko radiyo RTLM yajyaga yigisha amacakubiri mu Banyarwanda, ihamagarira Abanyarwanda kwanga ikindi gice cy’Abanyarwanda ibereka ububi bwabo, ko bamwe ari inzoka atari Abanyarwanda.
Ingabire yagize ati
“Reka tureke n’iyo atavuga umugore, akavuga n’undi, akavuga nk’umugabo cyangwa umusore, njyewe nabibonyemo imvugo y’urwango, ihamagarira Abanyarwanda kwanga abandi, imvugo isebya, igapfobya, ikibasira igice kimwe cy’Abanyarwanda.”
Yongeyeho ko yitandukanyije n’Umunyarwanda wese wumva yakwihanganira ariya magambo yavuzwe n’umuvugabutumwa. Yamaganye abashyigikiye ibyo uriya muvugabutumwa yavuze kuri radiyo Ubuntu Butangaje.
Umuyobozi wa PRO-FEMMES TWESE HAMWE, Jeanne D’Arc Kanakuze, yavuze ko bibabaje cyane kumva umuntu uvuga ko yigisha ijambo ry’Imana, atuka umubyeyi akamwandagaza. Yagize ati
“Abagore banyuze mu bintu byinshi bikomeye, ni ababyeyi, kandi banagize uruhare mu kubaka igihugu cyacu. Uruhare rw’abagore mu byiza u Rwanda rwagezeho ntawe utaruzi, ariko birababaje kumva umuntu yibasira abagore akavuga ko ari babi, agatinyuka akavuga ngo umugore ni gati ki! Ngo nta cyiza cy’umugore! Turabyamaganye, kandi na mwe banyamakuru mudufashe kubyamagana.”
Itorero ry’Abadivantisiti b’Umunsi wa Karindwi ryitandukanyije na Niyibikora Nicolas
Umuyobozi wa Radiyo Ijwi ry’Ibyiringiro, unahagarariye Icyiciro cy’Itumanaho mu Itorero ry’Abadivantisiti b’Umunsi wa 7 mu Rwanda, Onesphore Yadusoneye , yavuze ko hashize imyaka 5, Itorero ry’Abadivantisiti ryirukanye Niyibikora Nicolas, kubera imyitwarire mibi yagiye agaragaza mu itorero, bityo akaba atakiri umwizerwa waryo. Yavuze ko byabababaje cyane kumva ibyo uyu muvugabutumwa yavuze, avuga ko bagize impungenge ko abantu babyitiriraga Itorero ry’Abadivantisiti. Yagize ati
“Uriya muvugabutumwa ntiyavuze biriya ahagarariye Itorero ry’Abadivantisiti, ntitwitandukanyije na we kubera biriya yavuze gusa, kuko hashize imyaka 5 atakiri umwizerwa w’itorero ryacu kubera imyitwarire ye mibi. Ntiyigeze aba umuvugabutumwa, ntiyigeze aba na pasitori. Ntibyitirirwe itorero ry’Abadivantisiti kuko n’inyigisho zacu zitangirwa kuri Radiyo Ijwi ry’Ibyiringiro, ntabwo tuzinyuza kuri Radiyo Ubuntu Butangaje, ariyo Niyibikora yavugiyeho ariya magambo.”
Mu kiganiro na Family Magazine, Niyibikora Nicolas, yavuze ko iyo yigisha aba atishinze abafite imyumvire iri hasi batumva ibyo yigisha, ko na politiki ya Leta abantu bose batayumva kimwe. Yahakanye kubiba ivangura rishingiye ku gitsina avuga ko nta mbaraga afite zarwanya igihugu ko azakora ikindi kiganiro kigaragaza ubwiza bw’umugore n’uko yakagombye kwifata.
Uyu muvugabutumwa yakomeje abwira umunyamakuru ati
“Ntituri mu gihugu? Uratekereza ko Politiki ya Leta yumvwa n’abantu bose? Cyangwa se ko bose baba bayishyigikiye? Ntabwo wowe wakwita ku batumva, wowe wagendana n’abumva, buhoro buhoro, abatumva nab o bazumva.”
Mu ijoro ryo kuwa 29 Mutarama 2018 mu masaha ya saa mbiri, nibwo humvikanye inyigisho y’iyobokama kuri radio Ubuntu Butangaje (Amazing Grace), aho umuvugabutumwa NIYIBIKORA Nicolas yifashishije imirongo yo muri bibiliya, yavuze ko umugore ari mubi, nta cyiza kimuturukaho, ko ari uwo kwirinda aho yavugaga ko ubwo butumwa ari ubwiru n’ihishurwa rya Bibiliya.
Ingingo ya 4 y’Amahame Ngengamyitwarire agenga umwuga w’Itangazamakuru mu Rwanda, ivuga ko umunyamakuru yirinda gutangaza cyangwa kwandika amakuru abogamye cyangwa abiba urwango rushingiye ku bara ry’uruhu, ku miryango, ku moko, ku idini, ku gitsina,… n’ibindi bishobora gushingirwaho mu kuvangura abantu. Yirinda ivangura iryo ari ryo ryose. Iyi ngingo kandi ihura n’ingingo ya 16 yo mu Itegeko Nshinga rya Repubulika y’u Rwanda nayo yamagana ivangura iryo ari ryo ryose, ivuga ko Abanyarwanda bose bavukana kandi bagakomeza kugira uburenganzira n’ubwisanzure bingana.
Natete Verité


text:
Umuyobozi w’ingabo mu Karere ka Kamonyi Capitaine RUGAMBA David, avuga ko nyuma yo guharanira amahoro, ubu ikigezweho ari uguharanira imibereho myiza n’iterambere ry’abaturage.
Ibi yabitangarije mu gikorwa cyo gutangiza “Army Week”, kuri uyu wa 04 Gicurasi 2017 ubwo ingabo z’igihugu, ubuyobozi mu nzego z’ibanze n’abaturage bahuriraga mu gishanga cya Gikoro, mu gutegura imirima ndetse no gutera ibishyimbo mu rwego rwo kubyaza umusaruro ik gishanga.
Capt. David Rugamba, ashimangira ko ku bufatanye n’abaturage byose bishoboka kandi yizeye ko bazakomeza kubaka ubwo bumwe hagamijwe imibereho myiza ya buri munyarwanda.
Uyu musirikari mu ngazo b’u Rwanda yagize ati” iterambere turarishaka kandi byihuse, kuko igihugu gifite amahoro. Icyo musabwa nk’abaturage ni ubufatanye kandi nta kabuza tuzabigeraho kuko dufite ubuyobozi bwiza, ubushake ndetse n’imbaraga zo gukora”.
Ku ruhande rw’abanyamuryango ba KOARIKA bakorera ibikorwa by’ubuhinzi muri iki gishanga cya Gikoro kiri hagati y’imirenge ya Rukoma, Karama na Gacurabwenge, Jean Pierre Muhashyi umuyobozi w’iyi koperative, yashimiye ingabo z’igihugu ku kuba barahisemo gutangiriza ibi bikorwa muri iki gishanga hagamijwe kukibyaza umusaruro.
Uyu muyobozi yakomeje asaba abahinzi bagenzi be kurushaho kwita kuri aka kazi kandi bakarushaho kugendana n’igihe kugira ngo umusaruro urusheho kwiyongera bityo biteze imbere n’imiryango yabo.
Umuyobozi w’Akarere ka Kamonyi Aimable Udahemuka, nawe yagarutse ku bufatanye bwa buri munsi buranga ingabo z’igihugu n’abaturage. Uyu muyobozi yasobanuye ko ibi bikorwa by’ingabo biba bigamije ahanini kubaka ihame ry’ubufatanye no kurushaho gutekereza ku ngamba ziganisha ku iterambere n’imibereho myiza y’abaturage.
Ku ruhande rwo kurushasho guharanira imibereho myiza, Umuyobozi w’Akarere yasabye aba baturage kwirinda kujyana umusaruro wose ku isoko; ahubwo bakajya buri gihe baharanira kwihaza, abana bakarya indyo yuzuye ndetse bakabona n’ibindi bikenerwa mu buzima bwa buri munsi mu miryango yabo.
Kugira ngo iki gishanga gikomeze rero kugirira akamaro abahinzi ariko nabo bakagira uruhare mu kubaka igihugu, Umuyobozi w’Akarere ka Kamonyi yasabye abaturage bakorera muri iki gishanga kujya basora ku gihe kuko iki gishanga ari icya Leta, bityo bakaba bagomba gutanga ubukode bw’ubu butaka nkuko amategeko abiteganya.
Iki gishanga cya Gikoro gifite ubuso bungana na 87ha, kikaba gihingwamo n’abaturage b’Imirenge 3 bagera kuri 965, muri bo abagore ni 547 n’abagabo 418 bose bakaba ari abanyamuryango ba Koperative KOARIKA
Faustin NTAKIRUTIMANA- KAMONYI


text:
Imvugo “Tumuhombye” yazanwe n’abakiriya bahahira muri iri soko mu masaha ya nimugoroba, aho ibiciro by’ibiribwa biba byagabanutse.
Kubera iyi mvugo, ubu abantu benshi bashidukira guhaha ku masaha ya nimugoroba ku giciro gito, maze bigatuma abacuruzi bakomeza gucuruza kugera saa yine z’ijoro.
Nubwo iri soko ryahawe izina rya “Tumuhombye”, abacururizamo bavuga ko nta gihombo bagira nubwo abakiriya babagana baba bibwira ko bagura kuri make bikaba byatuma bahomba.
Uwiragiye, umwe mu bacururiza muri iri soko, agira ati “Nta gihombo tugira cyo gucuruza kuri make kuko inyungu tuba twazibonye.Tuba tugira ngo imari twaranguye ituveho ariko tuba turi mu nyungu nta kibazo.Tubitangira make kuko isoko riba rizongera kuba kera, tutabitanze byakwangirika.”
Abagurira muri iri soko bakunda kujyayo ku mugoroba bavuye mu kazi cyangwa bakirindiriza ngo bagure imboga n’imbuto bya make.
Umusore utashatse ko izina rye rivugwa ubwo yari muri iri soko, mu ma saa tatatu z’ijoro ahaha, kuri uyu wa 29 Kamena 2016 yatangaje ko akunda iri soko kuko agura ibyo ashaka kuri make kandi ko biba ari byiza nta kibazo biba bifite.
Yagize ati “Nk’ubu hari ubwo intoryi ziba zaguze akadobo 250Frs ku manywa, ariko waza amasaha ya nimugoroba ukakagura 100Frs.
Iri soko riradufasha kuko kuko usangamo ibiribwa byose kandi bihendutse. Ikindi abakorera kure bagera mu rugo nijoro ribafasha kubona aho bahaha.”
Abagana iri soko bashima urugwiro bakiranwa n’abacuruza mu masaha ya nijoro,kuko umukiriya aba ari umwami kubera ko aba yingingwa.
Ukurikije ibyo abacururiza muri iri soko bavuga ko “babitangira make ngo bitzangirika kuko riba rizongera kurema kera”, bigaragaza ko kuba isoko ritarema buri munsi bikiri imbogamizi dore ko rirema ku wa gatatu no ku wa gatandatu gusa.
Dukurikire ukanda kuri Like
Ibitekerezo ( 1 )
Iri soko riramutse rirema buri gihe byaba byiza cyane! iri soko ni ingirakamaro pe cyane nko kubanyeshuri riradufape kuko igihe cyose turangirije amasoma tujya guhaha tugasanga ibyo dushaka bikirimo.Batwemereye rikajya riba buri gihe byadufasha cyaneee!


text:
Ikarita nsuzumamikorere ikebura abayobozi n’abaturage bakagira uruhare mu bibakorerwa
Nyuma yo kugaragaraza ahari ibibazo  byaba mu buzima, ibikorwaremezo n’ibindi,  abaturage bahura n’abayobozi bafite mu nshingano  izo serivisi bagasuzumira hamwe ikibura kugira ngo ibyo abaturage bashaka bigerweho.
Mu kiganiro cyateguwe n’umushinga PPIMA  kuri serivisi z’amazi kitabiriwe n’abaturage bahagarariye abandi, abayobozi mu nzego bwite za leta n’ab’imishinga ikorera mu Karere ka Gakenke,  abaturage bemeza ko ikarita nsuzumamikorere kuri serivisi hari uruhare yagize kugira ngo amazi abagereho.
Nzayituriki Scholastique, umwe mu bitabiriye iki kiganiro cyabaye kuri uyu wa 25/06/2014, yatubwiye ko mu mudugudu wabo wa Sitwe uri mu Murenge wa Gakenke,  nta kibazo cy’amavomo bagifite kukigaragaraza bakoresheje ikarita nsuzumamikorere, bituma abahabwa serivisi n’abayitanga  bagirana inama na ba kanyamigezi, amavomo yapfuye arongera arakorwa.
Ku bwa Nzayituriki Scholastique agira ati:  “ ikarita nsuzumamikorere yakebuye abayobozi mu by’ukuri hari ibibazo batabonaga bijyanye n’amazi muri rusange ariko twe kuko duhura n’abaturage bakabitugaragariza tukabishyikiriza abayobozi aho batari bazi ko ari ikibazo bahita babona ko ikibazo gihari bakagishakira igisubizo.â€
Ibi binashimangirwa n’ubuyobozi, Uwamaliya  Opportunite ni umunyamabanga wa  Njyanama y’Akarere ka Gakenke yunzemo ati: “Iriya karita ituma tumenya ibibazo by’abaturage; tukamenya uko tugomba kubikemura kandi tukamenya uruhare rwacu n’urwabo mu bikorwa by’iterambere ryabo.â€
Nk’uko byemezwa  na Nshimiyimana Jean Bosco,  umukozi w’umushinga PPIMA, iyo karita ihuza cyane abaturage n’abayobozi, bityo bigatinyura abaturage, ibibazo bagize ntibatinye kubigeza ku buyobozi kugira ngo bishakirwe umuti mu maguru mashya. Iyi karita nsuzumamikorere ikorerwa mu mirenge 10 yo mu Karere ka Musanze uyu mushinga wa PPIMA ukoreramo.


text:
Facebook igiye gushyiraho uburyo umuntu ashobora kumva umuziki , mu buryo bise “Listen With”.Icyo bisaba gusa nta kindi ngo ni ukujya ahanditse Listen With ukahakanda hanyuma ugahitamo bumwe muri ubu buryo bubiri bise “postify” cyangwa “Radio” ugahita wemererwa kujya ukoresha ubu buryo.
Iyo umaze kwemererwa gukoresha ubu buryo ushobora kumva indirimbo mugenzi wawe arimo gukina muri ako kanya mbese nkaho ariwe DJ wawe muri ako kanya ndetse n’inshuti zawe ufite kuri facebook zishobora kwisunga wowe n'uwo murimo kuvugana maze mugakomeza kugirana ibiganiro kubyo murimo kumva muri ako kanya.
Ubu buryo bushya “listen with” buratangira gukora kuri uyu munsi kubakoresha uburyo bwa sportify, nyuma abakoresha uburyo bwa Radio bakazakurikiraho mu minsi mike.
Ubu buryo bwa listen with ngo buzongera k’uburyo bugaragara umubare wabantu bahora k’umurongo w’uru rubuga, kuko bazajya basiga imirongo yabo ifunguye kugirango biyunvire iyi miziki, ndetse bikanafasha abakora umuziki kurushaho kwinjiza amafaranga.


text:
Inyigisho y’Umunsi mukuru wa Asensiyo (yatambutse bwa mbere Ku wa 08 Gicurasi 2016)
AMASOMO : Int 1,1-11 Ef 1,17-23 Lk 24,46-53
Bavandimwe, uyu munsi turahimbaza Umunsi mukuru wa Asensiyo.
Nteruye nifuriza buri wese Umunsi mukuru mwiza. Ni umunsi mukuru twibuka Yezu asubira kwa Se, ari we Data wa twese. Tuzi neza ko Yezu yadupfiriye ku giti cy’umusaraba ku munsi wa gatatu akazuka, aribwo twahimbazaga umunsi mukuru wa Pasika. Nyuma y’izuka rye, haciye iminsi mirongo ine abonekera intumwa ze, kugira abereke ko ataheranywe n’urupfu ahubwo ko ariho, kandi abonereho kubakomeza mu kwemera no guhugura ubwenge bwabo kugira ngo bazashobore kumubera abahamya bashize amanga kandi bashinze ibirindiro muri we, kugira ngo batazahungabanywa n’amakozere yo mu isi. Mu gitabo cy’Ibyakozwe n’Intumwa Mutagatifu Luka aratubwira ati: “Ahubwo mugiye guhabwa imbaraga za Roho Mutagatifu uzabazamo, bityo muzambere abahamya i Yeruzalemu, muri Yudeya yose no muri Samariya, ndetse no kugera ku mpera z’isi. Amaze kuvuga atyo azamurwa mu ijuru bamureba, maze igicu kiramukingiriza ntibongera kumubona”. (Ibyak. 1,8-9)
Bavandimwe, Yohani intumwa mu ibaruwa ye atwibutsa abo turi bo muria ya magambo: “Nkoramutima zanjye, ubu turi abana b’Imana, ariko uko tuzamera ntibiragaragazwa. Gusa tuzi ko igihe Kristu azigaragariza, tuzaba dusa na We, kuko tuzamureba uko ari mu by’ukuri”. (1Yh 3,2) Yezu yagiye mu ijuru kudutegurira umwanya. Buri wese afite icyicaro mu ijuru, icyo cyicaro tukaba tugikesha ibabara n’urupfu rwa Yezu. Muramenye hatagira iwiyimbura ayo mahirwe. Mu kristu ntuzibagirwe ko Yezu yadupfiriye ku musaraba nta ruhare n’ubushake tubigizemo ariko kubona icyicaro mu Ngoma ye, tugomba kubiharanira, aribyo kubigiramo uruhare ni uko na We akabidufashamo kuko kenshi intege zitubana inteja, mu gukora igihuje n’ugushaka kw’Imana Data Umubyeyi wacu. Yezu kandi yatashye ijuru kugira ngo abone uko atwoherereza Umuvugizi yadusezeranyije ari we Roho Mutagatifu. Mu isomo rya mbere Mutagatifu Luka yatubwiraga ko Yezu igihe yariho asangira nabo, abategeka kutazatirimuka i Yeruzalemu , ahubwo ko bazahategerereza ibyo Imana Data yasezeranye arababwira ati: “Aribyo kubatirizwa muri Roho Mutagatifu. Ni uko hakuzuzwa ibyo yari yarababwiye ati: “Ariko mbabwire ukuri, ngiye byabagirira akamaro; kuko ntagiye, umuvugizi ntiyabazamo, ariko ningenda nzamuboherereza”. (Yh 16, 7)
Bavandimwe, tuzi neza ko hano ku isi twese turi abagenzi. Turi mu rugendo rugana iwacu h’ukuri mu ijuru, umurwa w’ibyishimo bidashira. Nta gushidikanya buri wese afite inyota n’icyifuzo cyo gutaha mu ijuru. Dushobora kwibaza tuti….mbese inzira igana ijuru ni iyihe? Inzira igana ijuru nta yindi uretse Yezu ubwe, ari nawe wabitwibwiriye ati: “Ni Jye Nzira, Ukuri n’Ubugingo”.(Jn 14,6) Iyo nzira igana ijuru ifite indango ebyeri. Iya mbere iduhamagarira kwibuka aya magambo : “ Uzakunde Nyagasani Imana yawe, n’umutima wawe wose, n’amagara yawe yose, n’ubwenge bwawe bwose” (Mt 22,37). Iya kabiri ni iyi: “Ngiri itegeko mbahaye, nimujye mukundana nk’uko nanjye nabakunze”. (Yh 15,12) Ni ngombwa rero, bavandimwe kutayoba iyo nzira Yezu amaze kutubwira, kuko kuyitatira ni ukwivutsa amahirwe yo kubona icyicaro Ijabiro mu Ngoma ye.
Yezu rero asubira mu ijuru, yatubwiye ko atazadusiga turi imfubyi, ahubwo yadusezeranyije kuzahorana natwe kuzagera ku ndunduro z’ibihe. Abitubwira muri aya magambo ati: “Dore kandi ndi kumwe namwe iminsi yose, kuzagera igihe isi izashirira” (Mt 28, 20). Twebwe rero, twemera tudashidikanya ko Yezu ahorana natwe mu Gitambo Gitagatifu cy’Ukaristiya n’igihe cyose duteraniye hamwe mu isengesho, aho yatwibwiriye ati: “Koko iyo babiri cyangwa batatu bateraniye hamwe mu izina ryanjye, mba ndi aho hagati yabo” (Mt 18,20). Uko guhorana na Yezu kugomba kudutera umwete wo kumubera abahamya aho atwigombye hose nk’uko yabidusabye ati: “Nimujye mu isi hose, mwamamaze Inkuru Nziza mu biremwa byose… Uzemera akabatizwa azakira,utazemera azacibwa”. (Mk 16, 15) Iyo nkuru nziza ya Yezu iratwibutsa ko aritwe tuzibuza ijuru, kuko Imana mu rukundo rwayo ntawe ishaka guhinduza agahato, ahubwo urukundo n’ ubushake bwa buri wese.
Mbere yo gusoza munyemerere dutekereze kuri iki kigereranyo numva cyadufasha kurushaho kumva neza uruhare rwa Roho Mutagatifu mu rugendo rwacu rugana ijuru. Imodoka nziza cyane, ihenze kandi igezweho ku isoko, ibaye idafite Moteri, icyo kinyabiziga nta kamaro cyaba kigifite,mbese ntacyo cyaba kimaze, kuko nicyo cyuma gifite akamaro kanini kugira ngo ibashe kugoga imihanda yo mu misozi no mu bibibaya. Mu buzima bw’Uwa Kristu Roho Mutagatifu twamugereranya na moteri y’imodoka, adufasha kumenya Yezu, akaduhunda imbaraga zo kumwamamaza no kumubera abahamya, kandi akadufasha gukunda abavandimwe bacu nk’uko yabitwigishije, tutanibagiwe ko adufasha gutsinda icyitwa icyaha.
Bavandimwe uyu munsi mukuru wa Asensiyo duhimbaza, udufashe guhora turangamiye Kristu, twidahamo ingeso zose zitubuza kumwizirikaho ni uko nawe abone uko atwuzuzamo ingabire dukeneye mu guhora dukora ugushaka kw’Imana aho turi hose n’igihe cyose. Bikira Mariya Nyina wa Jambo ahore atubereye urugero rwo gukurikiza no gukurikira tumwigiraho gusubiza nkawe tuti: “Dore ndi Umuja wa Nyagasani , byose bimbeho nk’uko ubivuze” Lk 1, 38
Umunsi mwiza.
Padiri Anselme MUSAFIRI